Diari Oficial de la Generalitat Valenciana


Sumari del DOGV 5794, del 27-06-2008 (2008/7599)

RESOLUCIÓ de 12 de juny de 2008, del director general de Justícia i Menor, de la Conselleria de Justícia i Administracions Públiques, per la qual es resol inscriure la modificació dels Estatuts de l'Il·lustre Col·legi Oficial de Metges de València, i es disposa la seua publicació en el Diari Oficial de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5794

Data del DOGV
:   27-06-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/7599


Data del document
:   12-06-2008

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * València
    * reglament intern
    * col·legi professional
    * metge
    * personal sanitari

RESOLUCIÓ de 12 de juny de 2008, del director general de Justícia i Menor, de la Conselleria de Justícia i Administracions Públiques, per la qual es resol inscriure la modificació dels Estatuts de l'Il·lustre Col·legi Oficial de Metges de València, i es disposa la seua publicació en el Diari Oficial de la Comunitat Valenciana. [2008/7599]  
Vist l'expedient de modificació estatutària instruït a instància de l'Il·lustre Col·legi Oficial de Metges de València, inscrit amb el número 14 de la Secció Primera del Registre de Col·legis Professionals i de Consells Valencians de Col·legis Professionals de la Comunitat Valenciana, en què sol·licita la inscripció de la modificació dels seus Estatuts en aquest, atenent els següents   
Fets   
Primer  
Els Estatuts del Col·legi Oficial de Metges de València van ser inscrits al Registre de Col·legis Professionals i de Consells Valencians de Col·legis Professionals de la Comunitat Valenciana, per Resolució de 2 de desembre de 1999, de la Secretaria General de la conselleria de Justícia i Administracions Públiques (DOGV núm. 3654, de 28.12.1999), i, posteriorment, van ser inscrites les modificacions d'aquests per Resolució de 30 de maig de 2005 (DOGV núm. 5028, de 15.06.2005) i per Resolució de 6 de juliol de 2006 (DOGV núm. 5333, de 28.08.2006), ambdues de la directora general de Justícia, de la conselleria de Justícia, Interior i Administracions Públiques.  
Segon  
En data 3 de març de 2008, pel secretari general del Col·legi Oficial de Metges de València, José Antonio Monrabal Sanz, es va presentar sol·licitud d'inscripció de la modificació dels Estatuts de l'esmentat Col·legi.  
Tercer  
L'Assemblea General del Col·legi Oficial de Metges de València, reunida en sessió extraordinària celebrada el dia 27 de desembre de 2007, va adoptar l'acord de modificar els seus Estatuts, segons certificat lliurat pel secretari d'aquest, en data 7 de gener de 2008.  
Quart  
El nou text dels Estatuts figura com a annex a la present Resolució, i es dóna ací per reproduït.  
Fonaments de dret  
Primer  
Els Estatuts contenen totes les determinacions exigides en l'article 10 de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.   
No obstant això, en exercici del control de legalitat previst en l'article 11 de l'esmentada Llei 6/1997, de 4 de desembre, i els articles 21 i 28 del Decret 4/2002, de 4 de gener, del Consell, que la desenvolupa, cal actualitzar el text a les denominacions oficials de «Generalitat», «Consell» i «Comunitat Valenciana» adoptades amb la nova redacció donada a l'Estatut d'Autonomia de la Comunitat Valenciana, per la Llei Orgànica 1/2006, de 10 d'abril, de Reforma de la Llei Orgànica 5/1982, de l'1 de juliol, així com la referència a la conselleria que en l'actualitat ostenta les competències en matèria de col·legis professionals, que és la conselleria de Justícia i Administracions Públiques.   
Així mateix, en compliment del que disposa el Decret 183/2006, de 15 de desembre, del Consell, pel qual es regula el Diari Oficial de la Comunitat Valenciana, procedix el canvi de la denominació «Diari Oficial de la Generalitat Valenciana», per la de «Diari Oficial de la Comunitat Valenciana».   
Segon  
Els esmentats Estatuts han estat aprovats amb els requisits i les formalitats previstos en l'esmentat article i en els mateixos Estatuts del Col·legi.   
Tercer  
Als efectes previstos en l'article 21 del Decret 4/2002, de 8 de gener, del Govern Valencià, pel qual s'aprova el Reglament de desplegament de la Llei 6/1997, de 4 de desembre, de la Generalitat Valenciana, de Consells i Col·legis Professionals, l'expedient ha estat tramitat pel Servei d'Entitats Jurídiques, adscrit a la Direcció General de Justícia i Menor de la conselleria de Justícia i Administracions Públiques, competent per així disposar-ho l'article 6.1 de l'esmentada Llei 6/1997, en relació amb el que estableix la disposició final del Decret 4/2002, de 8 de gener, en virtut de les atribucions que té conferides pel Decret 7/2007, de 28 de juny, del president de la Generalitat, pel qual es determinen les conselleries en què s'organitza l'administració de la Generalitat, i pel Decret 122/2007, de 27 de juliol, del Consell, pel qual s'aprova el Reglament Orgànic i Funcional de la conselleria de Justícia i Administracions Públiques.  
Vistos l'article 36 de la Constitució Espanyola i l'article 49.122ª de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el Reglament de desplegament d'aquesta última, i la resta de disposicions complementàries de pertinent aplicació, es dicta la següent resolució:  
1. Inscriure al Registre de Col·legis Professionals i de Consells Valencians de Col·legis Professionals de la Comunitat Valenciana la modificació dels Estatuts de l'Il·lustre Col·legi Oficial de Metges de València.  
2. Publicar la present Resolució en el Diari Oficial de la Comunitat Valenciana.  
Contra la present Resolució, que posa fi a la via administrativa, es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes, comptador des de l'endemà de la seua notificació, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la seua notificació. Tot això de conformitat amb el que estableixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i amb els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que s'utilitze qualsevol altra via que es considere oportuna.   
València, 12 de juny de 2008.- El director general de Justícia i Menor: Antonio Gastaldi Mateo.  
Estatuts del Col·legi Oficial de Metges de València  
TÍTOL preliminar  
Disposicions generals  
Article 1. Naturalesa jurídica  
1. El Col·legi de Metges de València és una corporació de dret públic de caràcter professional, emparada en la Constitució i en la Llei 6/1997, de 4 de desembre, de la Generalitat Valenciana, que gaudeix de personalitat jurídica pròpia i plena capacitat d'obrar per al compliment dels seus fins.  
2. Al Col·legi de Metges s'incorporaran, obligatòriament, els qui es troben en possessió del títol de llicenciat en Medicina i Cirurgia i desitgen exercir la seua professió en qualsevol de les seues modalitats, bé de forma independent o bé al servei de les administracions públiques o de qualssevol altres entitats públiques o privades. Voluntàriament podran sol·licitar la seua col·legiació, com a no exercents, els qui amb títol professional metge no exercisquen la professió.  
Article 2. Competència territorial  
El Col·legi de Metges de València estén la seua competència a tot el territori de la província de València.  
Article 3. Seu  
La seu del Col·legi de Metges de València es fixa a la ciutat de València, avinguda de la Plata, núm. 20. Per acord de la Junta de Govern podrà designar-se una altra seu, sense necessitat de modificar aquests Estatuts.  
Article 4. Representació institucional  
La representació institucional del Col·legi de Metges de València, tant en judici com fora d'aquest, recaurà en el seu president, qui es trobarà legitimat per a atorgar poders generals o especials a procuradors, lletrats o qualsevol classe de mandataris, amb l'acord previ de la Comissió Permanent de la Junta de Govern. El Col·legi de Metges de València ostentarà l'emblema que tradicionalment utilitza.  
Article 5. Relacions amb l'administració i tractaments  
1. Sense perjudici de les funcions que corresponguen al Consell Valencià de Col·legis de Metges, el Col·legi de Metges de València es relacionarà en tot el que es refereix als aspectes institucionals i corporatius amb la conselleria de Justícia i Administracions Públiques del Consell i, en tot allò que afecta els continguts de la professió, amb la conselleria de Sanitat.  
2. El president i els vicepresidents del Col·legi de Metges de València tindran la condició d'autoritat en l'àmbit corporatiu i en l'exercici de les funcions que li estan encomanades.  
3. El Col·legi de Metges de València tindrà el tractament d'il·lustre i el seu president d'il·lustríssim.  
Article 6. Fins  
Són fins fonamentals del Col·legi de Metges de València:  
1. L'ordenació de la professió dins del marc legal específic, en l'àmbit de la seua competència, en benefici tant de la societat a què serveixen, com dels interessos generals que els són propis.  
2. La defensa dels interessos professionals dels col·legiats i la representació exclusiva de la professió.  
3. Vigilar l'exercici de la professió, i facilitar el coneixement i compliment de tot tipus de disposicions legals que afecten aquesta i fer complir els principis deontològics i eticosocials de la professió mèdica, la seua dignitat i prestigi.  
4. Vetlar per l'adequat nivell de qualitat de les prestacions professionals dels col·legiats; per a això es promourà la formació i perfeccionament d'aquests.  
5. La promoció per tots els mitjans al seu abast, de la constant millora dels nivells científic, econòmic i social dels col·legiats.  
6. La col·laboració amb els poders públics en la consecució del dret a la protecció de la salut i la més eficient, justa i equitativa regulació de la assistència sanitària i de l'exercici de la medicina.  
7. La prestació de serveis als ciutadans, en el marc de la professió mèdica.  
Article 7. Funcions  
Per al compliment dels seus fins essencials, corresponen específicament al Col·legi Oficial de Metges de València les funcions següents:  
a) Assumir la representació i defensa de la professió mèdica i dels metges de la província, davant de l'administració, institucions, tribunals, entitats i particulars, amb legitimació per a ser part en tots els litigis que afecten els interessos professionals.  
b) Examinar i denunciar les qüestions relacionades amb l'intrusisme de la professió i exercir les accions que les lleis establisquen per a evitar-ho, sense perjudici de les actuacions d'inspecció i sanció a què està obligada l'administració.  
c) Portar el cens de professionals i el registre de títols, amb totes aquelles dades de tot orde que calguen per a una millor informació i elaborar les estadístiques que es consideren convenients per a la realització d'estudis, projectes i propostes relacionades amb l'exercici de la medicina.  
d) Ordenar l'activitat professional dels col·legiats, vetlar per l'ètica, deontologia i dignitat professional, com també pel respecte degut als drets dels particulars contractants dels seus serveis.  
e) Exercir la potestat disciplinària en l'orde professional i col·legial per a sancionar els actes dels col·legiats que practiquen una competència deslleial en l'àmbit professional i/o econòmic amb la resta dels col·legiats; cometen infracció deontològica o abusen de la seua posició de professional davant dels pacients.  
f) Establir barems d'honoraris, que tindran caràcter merament orientatiu.  
g) Exercir totes les funcions que li siguen encomanades per les administracions públiques i col·laborar amb aquestes, mitjançant la realització d'estudis i informes.  
h) Cooperar en la formulació de la política sanitària i dels plans assistencials i en la seua execució, i participar en totes les qüestions que afecten o es relacionen amb la promoció de la salut i l'assistència sanitària.  
i) Participar en els òrgans consultius de l'administració en matèria sanitària, quan aquella ho requerisca o així ho establisquen les disposicions aplicables.  
j) Organitzar cursos de formació o perfeccionament per als col·legiats, activitats i serveis comuns de caràcter professional, cultural, assistencial, de previsió i anàlegs, que siguen d'interés per als col·legiats.  
k) Vetlar pels drets i interessos sanitaris de la població i pel dret a la protecció de la salut dels ciutadans i el dret a la informació i lliure elecció d'assistència pels pacients, als efectes del quals el Col·legi promourà els estudis i actuacions que crega oportuns.  
l) Col·laborar amb les universitats en l'elaboració dels plans d'estudi i preparar la informació que calga, per a facilitar l'accés a la vida professional dels nous col·legiats.  
m) Aprovar els seus pressupostos, així com regular i fixar les quotes dels col·legiats.  
n) Facilitar als tribunals la relació de col·legiats que, per la seua preparació i experiència professional, pogueren ser requerits per a intervindre com a pèrits en assumptes judicials o proposar-los a instàncies de l'autoritat judicial. Així com emetre informes i dictàmens quan siguen requerits, per a això, per qualsevol jutjat o tribunal.  
ñ) Aprovar els seus Estatuts i reglaments de règim interior.  
o) Emetre els informes preceptius sobre els projectes de normes del Govern Valencià, que afecten la professió.  
p) Emetre informes o dictàmens mèdics, a petició de qualsevol ciutadà, quan s'haja organitzat el corresponent servei.  
q) Subscriure tot tipus d'acords i establir relacions de cooperació amb entitats públiques i privades, sempre que redunden en benefici general de la professió.  
r) Intervindre en els procediments d'arbitratge, en aquells conflictes que, per motius professionals, se susciten entre col·legiats o en aquells en què el Col·legi siga designat per a administrar l'arbitratge, conforme l'article 10.a de la Llei 36/1988.  
s) Totes les altres funcions que siguen beneficioses per als interessos professionals i que s'encaminen al compliment dels objectius col·legials, dins del marc de la legislació vigent.  
TÍTOL I  
Dels òrgans de govern  
CAPÍTOL I  
De l'Assemblea General  
Article 8. Òrgans  
Els òrgans de govern del Col·legi de Metges de València són:  
a) L'Assemblea General.  
b) La Junta de Govern.  
Article 9. Funcions  
1. L'Assemblea General, constituïda per la totalitat dels col·legiats, és l'òrgan superior de representació del Col·legi, on s'expressa la màxima voluntat de la corporació.  
Els seus acords, vàlidament adoptats, són obligatoris fins i tot per als col·legiats dissidents o absents, sense perjudici del dret d'impugnació que poguera correspondre'ls.  
2. Són funcions de l'Assemblea General:  
a) L'aprovació i modificació dels Estatuts d'aquest Col·legi i dels Reglaments de Règim Interior, per al desenvolupament d'aquests.  
b) L'aprovació del balanç i la liquidació pressupostària de cada exercici, com també dels pressupostos anuals d'ingressos i despeses.  
c) L'aprovació de les quotes d'incorporació i de les quotes ordinàries i extraordinàries que han de satisfer els col·legiats, així com les reduccions i bonificacions que pogueren establir-se.  
d) L'aprovació, amb les excepcions previstes, de l'habilitació de suplements de crèdit.  
e) L'aprovació o censura de la gestió de la Junta de Govern o de qualsevol dels seus membres.  
f) L'aprovació de les normes i quantia d'honoraris orientatius professionals, a proposta del Ple de la Junta de Govern.  
g) La fusió, segregació i dissolució del Col·legi, sense perjudici de la competència de la Generalitat.  
h) L'adquisició, alienació, gravamen i la resta d'actes jurídics, de disposició sobre béns immobles de la corporació.  
i) Aquells assumptes que li sotmeta el Ple de la Junta de Govern que, al seu criteri, meresquen aquesta atenció quant a la seua específica transcendència col·legial, sempre que no siga de l'exclusiva competència de la Junta de Govern.  
Article 10. Convocatòria  
1. L'Assemblea General es convocarà preceptivament, amb caràcter ordinari, dos vegades a l'any, per a aprovar respectivament els pressupostos d'ingressos i despeses i la liquidació d'aquestes. Amb caràcter extraordinari, a iniciativa del president, quan les circumstàncies ho aconsellen o així ho sol·licite el quinze per cent dels col·legiats I, en aquest cas s'acceptarà l'orde del dia que obligatòriament haurà d'acompanyar a la sol·licitud i se celebrarà en un termini no superior a quaranta dies hàbils, des de la presentació de la sol·licitud.  
2. Quan la convocatòria extraordinària tinga com a objecte una moció de censura de la Junta de Govern o d'algun dels seus membres, la petició haurà de ser subscrita, almenys, pel vint per cent dels col·legiats i expressarà, amb claredat, els motius en què aquest es fonamenta i no podran ser tractats en aquesta més assumptes que els expressats en la convocatòria.  
3. La convocatòria serà feta per la Secretaria, previ mandat del Ple de la Junta de Govern, i es durà a terme per mitjà de comunicació escrita dirigida a cada col·legiat, i publicació al tauler d'anuncis, així com, si més no, en un dels diaris de major difusió de la província, en què s'expresse el lloc, dia i hora en què haurà de celebrar-se, en primera i segona convocatòria, així com l'orde del dia.  
4. La convocatòria es farà, almenys, amb deu dies d'antelació a la data prevista per a l'Assemblea. El termini de deu dies es comptarà des de la publicació, en un dels diaris de major difusió de la província, i de publicar-se en diversos, des de la data de publicació més antiga.  
Article 11. Orde del dia i actes  
1. L'orde del dia de l'Assemblea serà fixat pel Ple de la Junta de Govern i s'acompanyarà a la convocatòria.  
2. De les reunions estendrà acta el secretari, en què es reflectirà els assumptes tractats i els acords adoptats. L'acta serà subscrita pel president i secretari del Col·legi i es transcriurà en un llibre foliat, prèvia la seua aprovació per l'Assemblea General immediata posterior.  
3. Si en l'orde del dia es consigna el punt de precs i preguntes, aquests seran el més concrets possibles, sense que els assumptes motiu d'aquests puguen ser objecte de discussió ni de votació.  
Article 12. Constitució i acords  
1. Per a la vàlida constitució de l'Assemblea General, ja siga ordinària o extraordinària, hi caldrà, en primera convocatòria, la presència de la meitat més un dels col·legiats amb dret de vot. Si no s'aconsegueix l'esmentat quòrum, quedarà vàlidament constituïda en segona convocatòria, almenys mitja hora més tard, siga quin siga el nombre de col·legiats presents.  
2. Els acords de l'Assemblea General s'adoptaran per majoria simple de vots emesos pels col·legiats assistents, llevat dels supòsits expressament previstos en aquests Estatuts.  
3. No s'hi admetrà el vot delegat.  
Article 13. Acords especials  
1. Per a l'aprovació o modificació d'Estatuts, alienació d'immobles o constitució de gravàmens sobre aquests, fusió, absorció, segregació i dissolució, s'exigirà un quòrum d'assistència de la meitat més un dels col·legiats amb dret de vot. Si no es reuneix aquest quòrum, se celebrarà una nova Assemblea General, dins de les 24 hores següents a la primera Convocatòria, que podrà adoptar acords per majoria simple i sense quòrum especial d'assistència.  
2. En la convocatòria de l'Assemblea General s'anunciarà l'hora i data de la segona, per al supòsit que no es reunisca el quòrum exigit en la primera.  
3. La fusió, absorció, segregació i dissolució del Col·legi requerirà ser aprovada, segons els casos, per decret del Consell o llei de la Generalitat, d'acord amb el que preveu l'article 8 de la Llei 6/1997, de 4 de desembre.  
4. Si l'Assemblea Extraordinària tinguera com a objecte la moció de censura, requerirà un quòrum d'assistència, com a mínim, de la meitat més un dels col·legiats amb dret de vot. I per a ser aprovada s'exigirà el vot favorable de la meitat més un d'aquests.  
CAPÍTOL II  
De la Junta de Govern  
Article 14. Funcions  
La Junta de Govern és l'òrgan encarregat de la representació general, la direcció, l'administració i la gestió ordinària del Col·legi, amb respecte a la voluntat expressada per l'Assemblea General. La Junta de Govern actuarà en Ple o en Comissió Permanent.  
Secció 1ª. De la Junta en Ple  
Article 15. Composició  
El Ple de la Junta de Govern estarà integrat:  
a) Pel president.  
b) Pel vicepresident primer.  
c) Pel vicepresident segon.  
d) Pel secretari.  
e) Pel vicesecretari.  
f) Pel tresorer comptador.  
g) Per nou consellers.  
Article 16. Competències  
1. Són competències del Ple de la Junta de Govern:  
A. La convocatòria d'eleccions, per a cobrir els càrrecs de la Junta de Govern.  
B. La designació provisional de membres de la Junta de Govern, quan els seus càrrecs queden vacants.  
C. La convocatòria de l'Assemblea General i la confecció del corresponent orde del dia.  
D. El nomenament dels membres de la Comissió Deontològica.  
E. Atorgar distincions i premis.  
F. L'aprovació de l'avantprojecte de pressupostos d'ingressos i despeses i la proposta a l'Assemblea General del projecte de pressupostos.  
G. L'aprovació i proposta a l'Assemblea General del projecte del Compte General de Tresoreria i la liquidació pressupostària.  
H. Exercir la potestat sancionadora en els casos de faltes molt greus.  
I. Autoritzar la cancel·lació per les sancions molt greus.  
J. Acordar, quan es donen els requisits establits en aquests Estatuts, la creació o supressió de seccions col·legials.  
K. Acordar la creació, composició i competències de les juntes comarcals o territorials.  
L. Acordar la creació de comissions i grups de treball que considere convenients per al millor funcionament del Col·legi i un més adequat servei dels interessos col·legials per a fins específics.  
M. La regulació de les despeses de representació i compensació, que ocasione el exercici dels càrrecs col·legials.  
N. L'organització del servei pertinent per a l'emissió d'informes o dictàmens mèdics.  
NN. Autoritzar la subscripció de convenis o un altre tipus d'acords, sempre que redunden en benefici de la professió.  
O. Llogar béns immobles.  
P. Convindre i formalitzar tot tipus de negocis jurídics, l'objecte dels quals perseguisca la prestació de serveis que redunden en benefici o puguen ser d'interés per als col·legiats.  
Q. La constitució, modificació i dissolució de qualsevol tipus de societat que s'estime convenient per a l'exercici d'activitats que afavorisquen els interessos del Col·legi o el dels seus col·legiats.  
R. Autoritzar les despeses superiors a 18.000 euros.  
2. Tenen caràcter d'indelegables les competències del Ple incloses en les lletres del número anterior, llevat de l'última.  
Article 17. Reunions i acords  
1. El Ple de la Junta de Govern es reunirà ordinàriament una vegada al mes, com a mínim, i extraordinàriament, quan ho sol·liciten, si més no, un terç dels seus membres o les circumstàncies ho aconsellen, segons el parer de la Comissió Permanent o del president. Les convocatòries seran fetes per la Secretaria, previ mandat de la Presidència, que fixarà l'orde del dia, amb vuit dies naturals d'antelació almenys. Seran vàlides les sessions de la Junta de Govern que, encara sense haver estat convocats en forma, assistisquen la totalitat dels seus membres.   
El president està facultat per a convocar el Ple en qualsevol moment amb caràcter d'urgència, quan, al seu criteri, les circumstàncies així ho exigisquen, bé per escrit, oralment, telegràfica o telefònica, sempre que quede constància de la seua realització.  
2. Perquè puguen adoptar-se vàlidament acords, en primera convocatòria, serà requisit indispensable que hi concórreguen la majoria de membres que integren el Ple de la Junta. En segona convocatòria, seran vàlids els acords adoptats per la majoria simple, siga quin siga el nombre d'assistents. En cas d'empat, decidirà el vot de qualitat del president.  
Secció 2ª. De la Comissió Permanent  
Article 18. Composició  
La Comissió Permanent de la Junta de Govern estarà integrada:  
a) Pel president.  
b) Pels vicepresidents primer i segon.  
c) Pel secretari.  
d) Pel vicesecretari.  
e) Pel tresorer comptador.  
Article 19. Competències  
1. Són competències de la Permanent de la Junta de Govern:  
A. L'autorització per a atorgar poders generals o especials, per part del president, a procuradors, lletrats o mandataris.  
B. La resolució de les peticions de col·legiació.  
C. Exercir la potestat sancionadora en els casos de faltes lleus i greus.  
D. Autoritzar la cancel·lació de sancions per faltes lleus i greus.  
E. La creació, regulació i ordenació dels serveis adients per al cobrament de percepcions, remuneracions i honoraris professionals, per si mateix o per entitat en què el Col·legi delegue, i establir les condicions operatives i de participació econòmica de la corporació Col·legial per tals serveis.  
F. L'autorització de despeses fins a 18.000 euros.  
G. Aquells assumptes que resolga per delegació del Ple de la Junta de Govern i els altres previstos en aquests Estatuts.  
H. Totes aquelles altres competències que no estiguen expressament atribuïdes a l'Assemblea General o al Ple de la Junta de Govern.  
Article 20. Convocatòria i constitució  
1. La Comissió Permanent es reunirà per citació del president, que fixarà l'orde del dia, ordinàriament una vegada al mes i, amb major freqüència, quan els assumptes així ho requerisquen o ho sol·liciten per escrit tres dels seus membres.  
2. La convocatòria de la Comissió Permanent es cursarà amb quaranta-vuit hores de bestreta, amb les mateixes formalitats i requisits que el Ple, i quedarà facultat el president per a convocar d'urgència en qualsevol moment. No obstant això, la Comissió Permanent quedarà vàlidament constituïda, encara sense prèvia convocatòria, quan es troben reunits tots els seus membres i així siga acordat per unanimitat.  
3. L'assistència a les reunions de la Junta de Govern o Comissió Permanent és obligatòria. La inassistència injustificada donarà lloc al cessament en els termes de l'article 39 d'aquests Estatuts.  
Secció 3ª. Dels càrrecs de la Junta de Govern  
Article 21. President  
1. El president ostenta la representació institucional del Col·legi davant de qualsevol classe d'autoritats i organismes, i vetlarà dins de la província pel compliment de les prescripcions reglamentàries i dels acords i disposicions que se dicten pels òrgans de govern.  
2. A més, li corresponen en l'àmbit provincial les funcions següents:  
a) Presidir les juntes de Govern, les assemblees generals, les comissions a què assistisca i les juntes comarcals o territorials, sense perjudici, en aquest últim cas, que delegue en un altre membre de la Junta de Govern.  
b) Convocar les juntes de Govern, les comissions a què assistisca i les juntes comarcals i territorials.  
c) Nomenar totes les comissions, a proposta de la Junta de Govern, i presidir-les si ho estimara convenient.  
d) Obrir, dirigir i alçar les sessions.  
e) Signar les actes que li corresponga, una vegada aprovades.  
f) Autoritzar l'obertura de comptes corrents bancaris, les imposicions que es facen i els talons o xecs per a retirar quantitats, juntament amb el tresorer.   
g) Visar els certificats que expedisca el secretari del Col·legi.  
h) Aprovar els lliuraments i ordes de pagament i llibres de comptabilitat, juntament amb el tresorer.  
i) Vetlar amb el major interés per la bona conducta professional dels col·legiats i pel decòrum del Col·legi.  
j) Autoritzar els informes i comunicacions que es dirigisquen a les autoritats, corporacions i particulars.  
k) Gestionar quant convinga a l'interés del Col·legi.  
l) Autoritzar el document que aprova la Junta de Govern, com a justificant que el facultatiu està incorporat al Col·legi.  
3. En els pressupostos col·legials es fixaran les partides necessàries per a atendre les despeses de representació de la presidència del Col·legi, sense perjudici del que disposa l'article 27 d'aquests Estatuts.  
Article 22. Vicepresidents  
Els vicepresidents hauran de dur a terme totes aquelles funcions que els encomane el president, a qui substituiran, per orde de nomenament, en cas d'absència, malaltia, abstenció o recusació, sense necessitat de justificació davant de tercers. Vacant la presidència, caldrà ajustar-se al que disposa l'article 39.2.  
Article 23. Secretari  
Sense perjudici de les altres funcions que es deriven dels presents Estatuts, de les disposicions vigents i de les ordes emanades de la Presidència, corresponen al secretari les funcions següents:  
a) Redactar i dirigir, segons les ordes que reba del president o de la Junta de Govern i amb l'anticipació deguda, els oficis de citació per a tots els actes del Col·legi.  
b) Redactar les actes de les assemblees generals i de les juntes de Govern.  
c) Portar els llibres que calguen per un millor i més ordenat servei, entre els quals haurà d'haver, obligatòriament, aquell en què s'anoten les sancions que s'imposen als col·legiats.  
d) Rebre i donar compte al president de totes les comunicacions i sol·licituds que es remeten al Col·legi.  
e) Signar, amb el president, el document acreditatiu que el metge està inscrit al Col·legi.  
f) Expedir, amb el vistiplau del president, els certificats que sol·liciten els col·legiats.  
g) Redactar anualment la memòria que reculla les vicissituds de l'any, la qual haurà de llegir-se en l'Assemblea General Ordinària.  
h) Assumir la direcció dels serveis administratius, de l'arxiu i la direcció del personal del Col·legi, d'acord amb les disposicions d'aquests Estatuts.  
i) Instruir els expedients per a la concessió de la medalla al mèrit col·legial i portar el llibre registre de premis i distincions.  
Article 24. Vicesecretari  
El vicesecretari, conforme acorde la Junta de Govern, auxiliarà en el treball el secretari, i assumirà les seues funcions, en cas d'absència, malaltia, abstenció o recusació. Vacant la Secretaria caldrà ajustar-se al que disposa l'article 39.2.  
Article 25. Tresorer  
Corresponen al tresorer les funcions següents:  
a) Recaptar i custodiar els fons del Col·legi.  
b) Disposar el que calga perquè la comptabilitat del Col·legi es porte per sistema i d'acord amb les normes fixades en els presents Estatuts.  
c) Pagar els lliuraments que seran autoritzats amb la signatura del president, així com autoritzar els xecs i talons dels comptes corrents bancàries.  
d) Ingressar i retirar fons dels comptes bancaris, conjuntament amb el president.  
e) Formular anualment el compte general de Tresoreria que requerirà l'aprovació del Ple de la Junta de Govern i de l'Assemblea General.  
f) Redactar anualment l'avantprojecte de pressupostos.  
g) Subscriure el balanç que de la comptabilitat es deduïsca, i efectuar els arquejos que corresponguen, d'una manera regular i recíproca.  
h) Controlar la comptabilitat i verificar la caixa.  
i) Portar un inventari minuciós dels béns del Col·legi, de què serà administrador.  
Article 26. consellers  
Els consellers exerceixen les funcions que els encomane el Ple de la Junta de Govern.  
Article 27. Compensacions econòmiques  
Independentment de les dietes i despeses de representació que s'han de justificar, els membres de la Junta de Govern podran percebre una compensació econòmica per les funcions extraordinàries que realitzen i per la seua especial dedicació, que compense la minva d'ingressos produïda pel temps dedicat a les tasques del càrrec. Aquestes compensacions seran establides dins dels límits que per a cada anualitat fixen els pressupostos de l'entitat.  
Secció 4ª. De les eleccions a la Junta de Govern  
Article 28. Requisits d'elecció  
1. Tots els càrrecs de la Junta de Govern seran elegits pels col·legiats amb dret de vot, del Col·legi de Metges de València, en elecció lliure, directa i secreta, d'acord amb el que disposa l'article 55.  
2. Podran prendre part en les eleccions, de forma tant activa com passiva, tots aquells col·legiats que figuren incorporats i al corrent del pagament de les quotes col·legials el dia anterior a la convocatòria de les eleccions. Es considerarà que no està al corrent en el pagament de les quotes col·legials, el/la col·legiat/ada que en la data de la convocatòria d'eleccions siga deutor, d'almenys, dues quotes ordinàries meritades, i que havent sigut requerit de pagament, mitjançant comunicació dirigida al domicili que conste com a seu en l'arxiu del Col·legi, no haja pagat l'import reclamat amb antelació a la esmentada convocatòria.  
Article 29. Requisits d'elegibilitat  
1. Per a ser elegible es requereix estar col·legiat al Col·legi Oficial de Metges de València, acreditar l'exercici de la professió, estar al corrent de les quotes col·legials i no estar incurs en prohibició o incapacitat legal o estatutària, segons el que disposa l'article 54. No s'exigirà el requisit d'exercici professional al candidat a conseller que siga metge jubilat, metge d'ocupació en precari, o col·legiat no exercent, sempre que no ho siga a algun dels càrrecs de la Comissió Permanent.  
S'entendrà per exercici professional:  
A. L'exercici privat de la professió mèdica, de manera habitual, en establiment o local obert, propi o alié.  
B. La prestació de serveis en qualsevol de les administracions públiques: estatal, autonòmica, local o institucional, ocupant plaça per a la qual es requerisca el títol de metge.  
C. La prestació de serveis en centre, servei o establiment sanitari, de forma habitual, en virtut de relació contractual per a la qual calga la titulació de metge.  
2. Són requisits particulars d'elegibilitat, a més dels anteriorment exposats, els següents:  
A. Per a ser elegit president o vicepresident, acreditar, com a mínim, quinze anys d'antiguitat i de col·legiació al Col·legi de Metges de València.  
B. Per a la resta de membres de la Junta de Govern s'exigirà, almenys, vuit anys d'antiguitat i de col·legiació al Col·legi de Metges de València, llevat per al candidat llicenciat en els cinc últims anys, o en formació via MIR, a qui només s'exigirà un any de col·legiació professional.  
Article 30. Duració del mandat i presa de possessió  
1. La duració dels càrrecs directius de la Junta de Govern del Col·legi serà de quatre anys, i podran ser reelegits indefinidament.   
2. Els candidats electes prendran possessió dels seus càrrecs en el termini màxim de trenta dies naturals, des de la data de les eleccions; sense que puga verificar-se, en cap cas, després de l'endemà de l'expiració del mandat dels càrrecs que han cessat.  
Article 31. Convocatòria  
1. La convocatòria d'eleccions a la Junta de Govern serà anunciada dins dels cinc dies hàbils següents a la seua adopció, mitjançant la seua inserció al tauler d'anuncis de la seu col·legial; la seua publicació, almenys, en un dels diaris de més gran difusió de la província i la comunicació personal a tots els col·legiats.  
2. En l'anunci de les eleccions haurà de constar els càrrecs que són objecte de les eleccions, el calendari electoral, el dia i lloc de celebració d'aquestes, i l'horari d'obertura i tancament de les urnes.  
Article 32. Composició i funcions de la Junta Electoral  
1. La Junta Electoral, encarregada de controlar i portar a terme tot el procés electoral, segons les normes estatutàries, estarà formada per un president, tres vocals i un secretari.  
2. Presidirà la Junta Electoral el president de la Comissió de Deontologia del Col·legi, i actuarà de secretari el qui ho siga de la Junta de Govern del Col·legi de Metges, qui tindrà veu però no vot.  
En cas d'absència, vacant o malaltia del president, el substituirà un altre membre de l'esmentada Comissió, amb preferència al de major edat. Si l'absència, vacant o malaltia és del secretari, serà substituït pel vicesecretari del Col·legi de Metges.  
3. Com a vocals de la Junta Electoral actuaran els presidents de les societats científiques, d'àmbit provincial o autonòmic valencià, domiciliades a la seu col·legial, que per sorteig resulten designats. Sempre que estiguen col·legiats al Col·legi Oficial de Metges de València i realitzen el seu exercici professional en València. Serà suplent de cada un dels vocals el respectiu vicepresident de la mateixa Societat, que complisca els esmentats requisits. Si no hi ha altre remei, el sorteig per a cobrir el lloc es farà entre els presidents de totes les societats que complisquen els esmentats criteris de col·legiació i exercici professional. El sorteig per a la designació dels vocals se celebrarà en la mateixa sessió en què es convoquen les eleccions, a la qual assistirà, necessàriament, el president de la Comissió de Deontologia o el vicepresident o membre de més edat de l'esmentada Comissió, si fa al cas.  
4. Una vegada proclamades les candidatures, únicament el representant de cada candidatura, i en cas d'impossibilitat el suplent designat, podrà assistir sense veu ni vot a les sessions de la Junta Electoral i a quantes actuacions electorals es duguen a terme per aquesta; sense perjudici de poder formular les protestes que estime procedents als efectes oportuns, la qual cosa es reflectirà, en el primer cas, en la mateixa acta de la sessió. El secretari de la Junta Electoral comunicarà als representants de les candidatures, via fax, amb una antelació mínima de vint-i-quatre hores, les reunions que es convoquen d'aquesta.  
Els representants de les candidatures, i els seus suplents, hauran de reunir els requisits de l'article 29.1, estar al corrent en el pagament de les quotes col·legials i estar col·legiats, amb una antiguitat mínima de dos anys en la data de la convocatòria de les eleccions.  
5. Cap dels membres de la Junta Electoral no podrà ser candidat a les eleccions de la Junta de Govern, ser membre d'aquesta, llevat del secretari, o estar incurs en prohibició o incapacitat legal o estatutària. De ser el secretari del Col·legi candidat en les eleccions, el substituirà el vicesecretari, i de també ser aquest candidat, actuarà de secretari la persona que designe la Junta de Govern d'entre els empleats del departament de Secretaria del Col·legi.  
6. La Junta Electoral es constituirà dins del termini de set dies hàbils, comptadors des de la data de la publicació de la convocatòria de les eleccions. Amb aquest fi, el secretari notificarà a tots els membres d'aquesta la seua designació i els convocarà a la sessió constitutiva.  
7. El mandat de la Junta Electoral conclou als trenta dies naturals de les eleccions, en què es procedirà a depositar la documentació electoral al Col·legi de Metges, sota la custòdia del secretari. Sense perjudici del terme citat, si el procés electoral fóra objecte d'impugnació, la Junta Electoral es reunirà totes les vegades que calga per a omplir els tràmits relacionats amb l'esmentat procés.  
8. En els supòsits de renúncia o cessament dels components de la Junta Electoral, es procedirà a la seua substitució pel mateix procediment previst per a la seua designació.  
9. Les sessions de la Junta Electoral són convocades pel seu president. El secretari substitueix el president en l'exercici de l'esmentada competència, quan aquest no puga actuar per causa justificada.  
10. Perquè qualsevol reunió se celebre vàlidament cal que concórreguen, almenys, tres dels seus membres amb dret de vot, inclòs el president. Els acords són adoptats per majoria de vots dels membres presents, i és de qualitat el vot del president.  
11. La Junta Electoral presidirà les eleccions i vetlarà pel desenvolupament d'un procés electoral net, democràtic i fonamentat en els principis d'igualtat de tracte, correcció i decòrum.  
12. Seran funcions de la Junta Electoral les següents:  
a. Dirigir i supervisar el procés electoral, perquè es desenvolupe segons les normes electorals estatutàries i el Codi de Deontologia Mèdica, sobretot en quant afecta el respecte personal entre els candidats.   
b. Comprovar la correcció formal de les candidatures presentades al procés electoral, així com vetlar per la inexistència de causa alguna d'inelegibilitat en els seus components.  
c. Proclamar les candidatures presentades i rebutjar aquelles candidatures o candidats que no reunisquen els requisits exigibles per les normes vigents.  
d. Aprovar els models normalitzats de paperetes de vots i sobres, segons les normes d'aquests Estatuts.  
e. Vetlar pel funcionament correcte del sistema de vot per correu, i podran dictar, a aquest respecte, instruccions a les normes vigents, per tal de facilitar el vot a qui desitge exercitar-lo per aquesta via, amb les degudes garanties.  
f. Corregir, amb caràcter immediat, qualsevol infracció o defecte de funcionament que puga produir-se durant el procés electoral.  
g. Dictar instruccions en el desenvolupament de les normes electorals vigents, per a cobrir les possibles llacunes existents en el procés electoral.  
h. Vigilar el funcionament correcte de les meses electorals, el desenvolupament de la votació i l'escrutini dels vots emesos directament o per correu.  
l. Proclamar els resultats electorals produïts.  
j. Resoldre qualsevol queixa o reclamació relacionada amb les eleccions que es presente durant el procés electoral. La Junta Electoral haurà de resoldre aquestes queixes o reclamacions, en el termini màxim de set dies hàbils des de la seua interposició, llevat dels supòsits extraordinaris degudament justificats i les excepcions recollides en aquests Estatuts.  
Article 33. Tramitació de candidatures  
1. Les candidatures als càrrecs de la Junta de Govern es presentaran en llistes tancades, que seran votades globalment.  
2. Les candidatures, que hauran de presentar-se a la Junta Electoral en horari d'oficina del Col·legi, dins dels quinze dies hàbils següents a aquell en què es faça pública la convocatòria, hauran d'incloure els candidats per a cada càrrec i, a més, quatre candidats suplents, amb l'expressió del seu orde de col·locació, número de col·legiat, domicili actual i telèfon de contacte.  
En el moment de presentar la candidatura es designarà un representant davant de la Junta Electoral i un suplent, i un número de fax a l'efecte de notificacions.  
3. Dins dels cinc dies hàbils següents al de l'expiració del termini per a presentar candidatures, la Junta Electoral comunicarà als representants d'aquestes o, si no l'ha designat, al cap de la candidatura, les causes d'inelegibilitat apreciades respecte de tots o alguns dels integrants de la llista. El termini per a l'esmena és de cinc dies hàbils.  
4. Contra l'acord de la Junta Electoral, d'excloure de la llista els candidats sotmesos en causa d'inelegibilitat, els candidats exclosos i els representants de les seues candidatures, poden interposar recurs d'alçada davant del Consell Valencià de Col·legis de Metges, en els termes que preveu l'article 72 d'aquests Estatuts. La interposició del recurs no suspén l'execució de l'acte impugnat ni la continuació del procés electoral.  
5. La Junta Electoral, dins dels dos dies hàbils següents al de l'expiració del termini per a esmenar les llistes, proclamarà la relació de candidatures admeses.  
6. Les candidatures no poden ser objecte de modificació una vegada presentades, llevat que, com a conseqüència del tràmit d'esmena previst en l'apartat 3 d'aquest article, així com en el cas de defunció o renúncia del titular.  
En ambdós casos, les baixes que es produïsquen s'entendran cobertes pels candidats suplents pel seu orde de col·locació, sempre que reunisquen els requisits establits per al càrrec a ocupar. Si es tracta de la baixa del president o del secretari, aquestes seran cobertes, respectivament, pel vicepresident primer i pel vicesecretari, i passarà, en el primer cas, el vicepresident segon a vicepresident primer.  
Qualsevol altra situació, no prevista, serà resolta per la Junta Electoral, i procurarà no perjudicar els interessos i drets a concórrer a les eleccions de la candidatura afectada.  
7. Alhora que es publica la convocatòria d'eleccions s'exposarà al tauler d'anuncis del Col·legi el cens electoral, amb indicació d'un termini de deu dies hàbils per a formular reclamacions, que seran resoltes per la Junta Electoral, dins dels set dies hàbils següents a l'expiració del termini per a formular-les, i es notificarà la resolució a cada col·legiat.  
8. El cens recollirà només els col·legiats que complisquen els criteris de elecció i elegibilitat exposats en l'article 28 i article 29, i disposarà del termini indicat en el punt anterior per a esmenar aquesta situació.  
9. Les eleccions se celebraran en el termini màxim de 45 dies hàbils, comptadors des de la proclamació de candidatures.  
Article 34. Activitats prohibides i debats  
1. Queda prohibida tota activitat electoral que implique descrèdit o falta de respecte personal als altres candidats o estiga en desacord amb els principis continguts en el Codi de Deontologia Mèdica. El trencament d'aquesta prohibició comportarà l'exclusió com a candidat, per acord de la Junta Electoral, amb un informe previ, no vinculant de la Comissió de Deontologia.  
2. Podran celebrar-se debats públics entre els membres de les distintes candidatures. Aquests debats es realitzaran als locals que pose a la seua disposició la Junta Electoral.  
Article 35. Celebració  
1. Tot el territori, a què s'estén la jurisdicció del Col·legi, formarà un sol districte electoral, i les meses electorals es constituiran als locals del mateix Col·legi.  
2. Les meses electorals estaran constituïdes en el dia i hora que fixe la Convocatòria per tres col·legiats i els seus respectius suplents, no candidats, que hauran de pertànyer a cada un dels terços de col·legiats, en que actuarà el major com a president, el més jove com a secretari, i el tercer, que resta com a vocal.   
La seua designació la realitzarà la Junta Electoral per sorteig, prèvia insaculació, i serà obligatòria l'acceptació pels col·legiats als qui per sorteig corresponga.   
Tota candidatura podrà nomenar un interventor en cada mesa electoral, prèvia sol·licitud a la Junta Electoral que expedirà l'oportuna credencial. Els interventors de les candidatures, a més d'estar col·legiats, amb una antiguitat mínima de 2 anys en la data de la convocatòria de les eleccions, hauran de reunir els requisits de l'article 29.1.  
Si arribada l'hora de constitució de les meses electorals, no poguera dur-se a efecte, per no aconseguir els seus membres el nombre necessari per a això, la Junta Electoral, sense perjudici de la responsabilitat a què això puga donar lloc, proveirà la constitució al seu lliure criteri, amb la facultat, fins i tot, de modificar la seua composició al llarg de la jornada de votació, si calguera, respectant, en tot cas, els requisits exigits als membres de les meses electorals en el paràgraf anterior.  
3. En cada mesa electoral hi haurà, a disposició dels col·legiats que vullguen emetre el seu vot personalment, un nombre suficient de paperetes de cada una de les candidatures que es presenten i de sobres especials de votació.  
4. Les paperetes de vot, que seran editades pel Col·legi, hauran de ser blanques i de la mateixa grandària, i hauran de portar impresos, per una sola cara i correlativament, els càrrecs a l'elecció dels quals es procedix. Les candidatures podran sol·licitar del Col·legi la impressió de paperetes amb els noms dels candidats amb el càrrec a què cada un dels mateixos aspira, i correrà amb els costos d'edició cada candidatura.   
5. Seran nuls tots els vots recaiguts en persones que no figuren en les candidatures aprovades, així com les paperetes que continguen frases o expressions distintes del nom i càrrec del candidat proclamat.  
6. Finalitzada la votació a l'hora que es fixe en la convocatòria, es procedirà, tot seguit, a l'escrutini dels vots obtinguts per cada candidat, en cada una de les meses electorals, els membres de les quals estendran l'acta corresponent dels resultats haguts i la transmetran a la Junta Electoral.   
Sumats els resultats de les distintes meses electorals i alçada l'oportuna acta del dit escrutini, el president de la Junta Electoral proclamarà els resultats.  
7. Del desenvolupament de la votació i resultats de l'aquesta s'estendrà acta, signada per tots els components de la Junta Electoral, que es trametrà a la Junta de Govern, i el Col·legi expedirà els corresponents nomenaments als integrants de la llista, que hagueren obtingut la majoria de vots, la presa de possessió dels quals es verificarà el dia que amb aquesta finalitat assenyale el Ple de la Junta de Govern, dins del termini establit en els Estatuts.  
Article 36. Vot personal i per correu  
1. El dret de sufragi s'exerceix personalment, sense perjudici de les disposicions sobre el vot per correu. El vot és secret, ningú no pot ser obligat o coaccionat sota cap pretext en l'exercici del seu dret de sufragi, ni a revelar el seu vot.  
2. Els col·legiats que prevegen que, en la data de la votació, no es trobaran a la localitat on es procedisca a la votació, o que no puguen personar-se, podran emetre el vot per correu, i sol·licitar-lo mitjançant compareixença personal a la seu social del Col·legi o en alguna de les seues delegacions, en l'horari d'oficina que tinguen establit, a partir de la data de la Convocatòria i fins al quinzé dia anterior a la votació, i hauran d'acreditar-ne la identitat, mitjançant exhibició del DNI o del carnet col·legial.   
Els col·legiats que per impossibilitat física, degudament acreditada segons el parer de la Junta Electoral, no puguen comparéixer personalment, podran atorgar poders notarials a tercera persona, amb caràcter individual per a l'esmentat tràmit, sense que una mateixa persona puga representar més d'un elector.  
3. La Junta Electoral, comprovada la inscripció, realitzarà l'anotació corresponent i certificarà la petició de vot en el cens, perquè el dia de les eleccions no es realitze el vot personalment.  
4. Després de l'anotació en el cens, la Junta Electoral, en un termini no superior als cinc dies hàbils següents al de la sol·licitud, remetrà per correu certificat, amb justificant de recepció al domicili que conste als arxius del Col·legi, una papereta de cada candidatura i un sobre blanc, a l'exterior del qual figurarà la següent inscripció:  
«Conté paperetes per a l'elecció de la Junta de Govern del Col·legi Oficial de Metges de València:  
Nom i cognoms  
Adreça  
Núm. col·legiat  
Signatura»  
En la mateixa sol·licitud de vot per correu, podrà el col·legiat actualitzar la variació que haja pogut produir-se en el seu domicili particular o en el professional en què exercisca l'activitat mèdica, a títol privat i particular. Sense que li estiga permés designar per a la recepció de la documentació electoral el domicili de l'hospital, centre o establiment sanitari públic o privat en què preste els seus serveis, ni un apartat de correus.  
5. La papereta haurà d'introduir-se doblegada en un sobre blanc, que es tancarà i s'Introduirà, al seu torn, juntament amb la fotocòpia del document nacional d'identitat, al sobre especial que es remetrà per correu certificat, en tot cas abans del tercer dia previ a la celebració de les eleccions.  
6. La Junta Electoral es reunirà en una o diverses ocasions per a l'obertura dels sobres exteriors, i es procedirà, en primer lloc, a la comprovació de les dades i signatura de l'elector que consten en la part exterior del sobre tancat, que conté el sobre amb les paperetes, amb la signatura del document nacional d'identitat que preceptivament haurà adjuntat, agruparan els sobres per meses electorals, estendrà acta i llista dels sobres rebuts i els seus votants, i els custodiarà en el seu poder fins al dia de la votació, en què traslladarà tot això a les meses electorals, una vegada constituïdes. Així mateix, continuarà traslladant els que puga rebre l'esmentat dia, fins a l'hora de tancament de les urnes. Els sobres rebuts després de l'hora de tancament de les urnes seran conservats per la Junta Electoral.  
Article 37. Innecessarietat d'eleccions  
1. No es requerirà la celebració de les eleccions, quan haja estat proclamada una única llista de candidats.  
2. En aquests casos, la Junta Electoral estendrà acta, signada per tots els components d'aquesta, on s'expressarà l'esmentada circumstància i la innecessarietat de celebrar eleccions, i es trametrà a la Junta de Govern.  
3. Després de la notificació de l'acta a la Junta de Govern, el Col·legi expedirà els corresponents nomenaments, la presa de possessió dels quals es verificarà el dia que, amb aquesta finalitat, assenyale el Ple de la Junta de Govern, dins del termini establit en els Estatuts.  
Article 38. Deure de comunicació  
1. De la convocatòria d'eleccions es donarà compte al Consell Valencià de Col·legis de Metges, en el termini màxim de quinze dies.  
2. La composició de la Junta de Govern, que resulte de les eleccions, serà notificada a la conselleria de Presidència, a la conselleria de Sanitat, al Consell Valencià de Col·legis de Metges i al Consell General de Col·legis de Metges.  
Així mateix, les modificacions de la composició de la Junta de Govern seran inscrites al Registre de Col·legis Professionals i de Consells Valencians de Col·legis Professionals.  
Article 39. Cessament i vacants  
1. Els membres de la Junta de Govern del Col·legi de Metges de València cessaran per les causes següents:  
a) Incompliment sobrevingut dels requisits estatutaris per a exercir el càrrec.  
b) Expiració del termini, per al qual van ser elegits o designats.  
c) Renúncia de la persona interessada.  
d) Inassistència injustificada a tres sessions consecutives o cinc alternes de la Junta de Govern, dins del mateix any.  
e) Aprovació de moció de censura per l'Assemblea General.  
2. En el cas que es produïsca vacant d'un càrrec de la Junta de Govern, per les causes previstes en l'apartat anterior i abans de l'expiració del període normal de mandat, la Junta de Govern designarà substitut en el termini màxim d'un mes, que haurà de ser ratificat per l'Assemblea General. El substitut ocuparà el càrrec durant el temps que reste fins a la finalització del mandat que corresponguera a la persona substituïda. Si la vacant afecta el càrrec de president o secretari, seran substituïts, respectivament, i amb ratificació de l'Assemblea General, pel vicepresident que corresponga o vicesecretari.   
3. En cas de no obtindre la ratificació per l'Assemblea, la Junta de Govern li proposarà un nou substitut.  
4. En el cas que es produïsquen vacants que afecten la meitat o més membres de la Junta de Govern, s'hauran de convocar i celebrar noves eleccions per als càrrecs vacants, el mandat del qual finalitzarà quan acabe els de la resta membres de la Junta.  
5. Quan, per qualsevol circumstància, la totalitat dels càrrecs de la Junta de Govern queden vacants, el Consell Valencià de Col·legis de Metges designarà una Junta Provisional que convocarà eleccions en el termini de 30 dies. Aquestes eleccions hauran de celebrar-se dins dels trenta dies següents, comptadors a partir de la convocatòria.  
CAPÍTOL III  
Dels òrgans assessors  
Secció 1ª. De les seccions col·legials  
Article 40. Naturalesa i creació  
1. Les seccions col·legials o grups professionals agrupen els col·legiats que, amb la mateixa modalitat i/o forma d'exercici professional, participen d'una problemàtica comuna, així com als jubilats i metges col·legiats sense exercici professional.  
2. El nombre, definició i composició de les seccions col·legials del Consell General de Col·legis Oficials de Metges, de conformitat amb el Reglament aprovat en l'Assemblea General de l'esmentat Consell, en la reunió de 26 i 27 de gener de 2007, i els representants nacionals de la qual són membres de l'esmentada assemblea general, són les següents:   
Metges en formació i/o postgrau  
Metges jubilats  
Metges d'hospitals  
Atenció primària urbana  
Atenció primària rural  
Medicina privada per compte propi  
Medicina privada per compte d'altri  
Metges d'administracions públiques  
Metges amb ocupació precària  
3. Als fins establits en el número següent, el Col·legi de Metges de València reconeix i accepta la definició i composició de les seccions col·legials del Consell General que s'han citat, així com les modificacions que en nombre, composició o definició acorde l'esmentat Consell.  
4. El conseller de la Junta de Govern del Col·legi de Metges de València, la modalitat del qual, i forma d'exercici professional, es corresponga amb la pròpia de cada una de les seccions col·legials del Consell General de Col·legis Oficials de Metges, representarà la corresponent Secció Col·legial provincial, en l'elecció del representant nacional i en quantes assemblees i grups de treball siguen convocats per la respectiva secció de l'esmentat Consell General. Si concorre en diversos consellers la mateixa modalitat d'exercici professional, la Junta de Govern decidirà qui d'ells representarà la secció.  
5. Les seccions col·legials, no regulades en el Reglament del Consell General, s'organitzaran de forma autònoma i elaboraran el seu reglament de funcionament, que haurà de ser aprovat pel Ple de la Junta de Govern, en què serà el seu objectiu fonamental la defensa dels aspectes específics de cada una de les modalitats d'exercici professional i de la problemàtica comuna.  
6. La creació, supressió i/o modificació de les seccions col·legials, a què es refereix el número anterior, requereix l'acord del Ple de la Junta de Govern. Per a constituir una secció col·legial caldrà que ho sol·liciten un nombre no inferior a cinquanta col·legiats i que es cree una comissió gestora, la qual elaborarà un reglament provisional de funcionament i un llistat de membres d'aquesta.  
7. Les seccions col·legials, organitzades de forma autònoma, disposaran del seu pressupost, l'aprovació del qual correspondrà al Ple de la Junta de Govern, que tindrà en compte per a això els pressupostos d'ingressos, despeses e inversions de la corporació.   
Aquestes seccions col·legials elaboraran anualment una memòria d'activitats.  
8. Els representants de les seccions col·legials formaran part, necessàriament, de totes les comissions negociadores que, constituïdes per la Junta de Govern, es puguen establir per a tractar problemes específics de la secció. Així mateix, el president de la secció serà convocat, amb veu però sense vot, a les reunions del Ple de la Junta de Govern que tracten assumptes directament relacionats amb les funcions específiques d'aquella.   
9. Per a pertànyer a una secció col·legial caldrà estar col·legiat i reunir les condicions que s'establisquen per a cada modalitat, i la seua adscripció serà de caràcter voluntari.  
Article 41. Funcions  
1. Les seccions s'incardinen al Col·legi sota la dependència directa de la Junta de Govern, la qual assenyalarà, en cada moment, les normes per al seu millor funcionament i compliment dels seus fins.  
2. Tindran com a missió assessorar en els assumptes de la seua especialitat i elevar estudis i propostes en els problemes de la seua competència, tant a la Junta de Govern com a l'Assemblea General.  
Secció 2ª. De les comissions col·legials  
Article 42. Naturalesa i creació  
1. Les comissions col·legials, o de treball, constitueixen un equip de col·legiats que comparteixen uns objectius comuns, marcats pel tipus de comissió i els seus objectius bàsics.  
2. Les comissions col·legials s'organitzaran de forma autònoma, i elaboraran el seu reglament de funcionament, que haurà de ser aprovat pel Ple de la Junta de Govern, i serà el seu objectiu fonamental la consecució dels objectius encomanats pel Ple de la Junta de Govern.  
3. La creació, supressió i/o modificació de comissions col·legials requereix l'acord del Ple de la Junta de Govern.  
4. Cada Comissió Col·legial disposarà del seu pressupost, l'aprovació del qual correspondrà al Ple de la Junta de Govern, que tindrà en compte per a això els pressupostos d'ingressos, despeses i inversions de la corporació.  
Les comissions col·legials elaboraran anualment una memòria d'activitats.  
5. El president de la Comissió serà convocat, amb veu però sense vot, a les reunions del Ple de la Junta de Govern, que tracten assumptes directament relacionats amb les funcions específiques d'aquella.  
6. Per a pertànyer a una comissió col·legial cal estar col·legiat i reunir les condicions que s'establisquen per a cada modalitat, i l'adscripció serà de caràcter voluntari.  
Article 43. Funcions  
1. Les comissions s'incardinen al Col·legi sota la dependència directa de la Junta de Govern, que assenyalarà en cada moment les normes per al seu millor funcionament i compliment dels seus fins.  
2. Tindran com a missió assessorar en els assumptes de la seua especialitat i elevar estudis i propostes en els problemes de la seua competència, tant a la Junta de Govern com a l'Assemblea General.  
CAPÍTOL IV  
Règim de garanties dels càrrecs col·legials  
Article 44. Consideració dels càrrecs  
El compliment de les obligacions corresponents als càrrecs electius, a efectes corporatius i professionals, tindrà la consideració i caràcter de compliment de deure col·legial, atesa la naturalesa de corporació de dret públic del Col·legi Oficial de Metges de València, reconeguda per la Llei 6/1997, de Consells i Col·legis Professionals de la Comunitat Valenciana, i emparada per la resta de l'ordenament jurídic.  
Article 45. Facultats  
El nomenament per a un càrrec col·legial electiu faculta el seu titular per a exercir-lo lliurement durant el seu mandat, i comprén les facultats següents:  
A. Expressar, amb tota llibertat, les seues opinions en les matèries concernents a la esfera de la representació col·legial.  
B. Promoure les accions que pertoquen per a la defensa dels drets i interessos confiats a càrrec seu.  
C. Reunir-se amb la resta de membres dels òrgans de govern corporatiu, d'acord amb les normes estatutàries, per a deliberar, acordar i gestionar sobre temes d'activitat col·legial.  
D. Ser protegit contra qualsevol acte d'usurpació, abús o ingerència, que afecte l'exercici lliure de la seua funció.  
E. Obtindre dels òrgans col·legials competents la informació, l'assessorament i la cooperació necessaris en les tasques del seu càrrec.  
F. Disposar de les facilitats necessàries per a interrompre la seua activitat professional, quan les exigències de la seua representació col·legial així ho imposen.  
G. No ser objecte de sanció administrativa o persecució, com a conseqüència de l'exercici de les seues funcions col·legials.  
Article 46. Assistència a reunions  
1. L'assistència dels càrrecs electes, a les reunions reglamentàriament convocades, dels òrgans de govern del Col·legi, del Consell Valencià de Col·legis de Metges o de l'Organització Mèdica Col·legial, tindrà els efectes assenyalats, en cada cas, per les disposicions vigents.  
2. L'Il·lustre Col·legi Oficial de Metges de València instarà les autoritats autonòmiques competents perquè faciliten, als membres de la Junta de Govern i de qualsevol òrgan col·legial, l'assistència als actes i reunions, sense que es descarregue per això el treball en altres companys.  
TÍTOL II  
De la Comissió de Deontologia, Dret Mèdic i Visat  
Article 47. Composició i funcions   
1. Al Col·legi de Metges de València hi haurà, amb caràcter obligatori, una Comissió de Deontologia, Dret Mèdic i Visat, formada per un president i un nombre de vocals no inferior a quatre ni superior a quinze. El nomenament de secretari podrà recaure en un dels seus membres o en persona aliena, amb preferència, en aquest cas, en un llicenciat en dret, que tindrà veu però no vot. El nomenament dels membres d'aquesta l'efectuarà el Ple de la Junta de Govern.  
2. És funció de la Comissió assessorar la Junta de Govern en totes les qüestions i assumptes relacionats amb les matèries de la seua competència.  
3. Serà, no obstant això, preceptiu un informe en els supòsits següents:   
a) En totes aquelles qüestions que per afectar la deontologia mèdica hagen d'aplicar-se els principis continguts en el Codi Deontològic.  
b) Prèviament a la imposició de qualsevol tipus de sanció a un col·legiat.  
4. De cada sessió, la convocatòria de la qual correspondrà al president, s'estendrà acta, que serà signada per aquell i el secretari, i una còpia de la qual serà remesa a la Junta de Govern.  
TÍTOL III  
Dels requisits per a l'adquisició, denegació i pèrdua   
de la condició de col·legiat. Drets, deures i   
prohibicions dels col·legiats  
Article 48. Obligatorietat de la col·legiació  
1. Serà requisit indispensable per a l'exercici de la professió mèdica, en qualsevol de les seues modalitats, dins dels límits de la província de València, la incorporació al Col·legi Oficial de Metges de València.  
2. A aquest efecte, es considera com a exercici de la professió mèdica la prestació de serveis mèdics en les seues distintes modalitats, encara que no es practique l'exercici privat o no es tinguen instal·lacions pròpies.  
Article 49. Tramitació  
1. Per a ser admés al Col·legi Oficial de Metges de València s'acompanyarà a la sol·licitud el corresponent títol professional original o testimoni notarial d'aquest, així com els d'especialista oficialment expedits o reconeguts, si va a exercir com a metge especialista.  
2. Els qui pretenguen incorporar-se al Col·legi de Metges de València, si pertangueren amb anterioritat a un altre, hauran de presentar certificat lliurat pel Col·legi d'origen, en què s'expresse si està al corrent de pagament de les quotes col·legials i no estar inhabilitat temporalment o definitivament per a l'exercici de la professió.  
3. La permanent de la Junta de Govern acordarà, en el termini màxim d'un mes, el que estime pertinent sobre la sol·licitud de col·legiació. L'esmentat termini podrà ser ampliat, mitjançant una resolució motivada, notificada a l'interessat, durant el temps necessari, per tal de practicar les comprovacions que crega necessàries, i podrà requerir del sol·licitant els documents i aclariments complementàris.  
4. Per al cas dels metges acabats de graduar, que no hagueren rebut encara el títol de llicenciat en Medicina i Cirurgia, la Junta de Govern podrà concedir una col·legiació provisional, sempre que l'interessat presente un rebut de la Universitat que justifique tindre abonats els drets d'expedició del títol corresponent, el qual tindrà obligació de presentar al Col·legi per al seu registre, quan li'l faciliten.  
5. La col·legiació de nacionals dels estats membres de la Unió Europea, que es troben prèviament establits, amb caràcter permanent, en qualsevol dels mencionats estats, es regirà per la legislació comunitària i el dret intern del país d'establiment en desplegament de l'esmentada legislació.  
Per a la col·legiació de metges d'altres països, caldrà ajustar-se al que determinen les disposicions vigents.  
6. Els metges que estigueren d'alta en un altre Col·legi podran habilitar-se en el de València, en els termes que establisquen els Estatuts del Consell Valencià de Col·legis de Metges o, si no n'hi ha, els Estatuts Generals de l'Organització Mèdica Col·legial.  
Article 50. Denegació  
1. La sol·licitud de col·legiació només podrà ser denegada en els casos següents:   
a) Quan els documents presentats siguen insuficients o oferisquen dubtes sobre la seua legitimitat i no s'hagen completat o esmenat en el termini assenyalat a l'efecte, o quan el sol·licitant haja falsejat les dades i documents necessaris per a la seua col·legiació.  
b) Quan el sol·licitant haguera patit alguna condemna per sentència ferma dels tribunals, que en el moment de la sol·licitud l'inhabilite per a l'exercici professional.  
c) Quan haguera estat sancionat disciplinàriament amb l'expulsió d'aquest o un altre col·legi, mentre no obtinga la rehabilitació respectiva.  
d) Quan en formular la sol·licitud es trobara suspés de l'exercici de la professió, en virtut de correcció disciplinària imposada per un altre Col·legi.   
Obtinguda la rehabilitació o desapareguts els obstacles que s'oposaren a la col·legiació, aquesta haurà de ser acceptada pel Col·legi sense dilació ni cap excusa.  
2. Si la Permanent de la Junta de Govern acorda denegar la col·legiació, ho comunicarà a l'interessat, dins dels quinze dies següents a la data de l'acord, i expressar els fonaments d'aquest i els recursos de què és susceptible.  
3. Contra l'Acord que denegue la col·legiació, podrà formular, l'interessat, recurs d'alçada davant del Consell Valencià de Col·legis de Metges, el qual resoldrà en el termini d'un mes. Contra la resolució desestimatòria del recurs, podrà l'interessat recórrer davant de la Jurisdicció Contenciosa Administrativa.  
Article 51. Targeta d'identitat i expedient  
Admésa la persona sol·licitant al Col·legi, se li expedirà la targeta d'identitat corresponent. Així mateix, s'obrirà un expedient en què es consignaran els seus antecedents i actuació professional. El col·legiat estarà obligat a facilitar, en tot moment, les dades necessàries per a mantindre actualitzades dits antecedents.  
Article 52. Control de la col·legiació  
El Col·legi Oficial de Metges de València està facultat per a verificar i exigir el compliment del deure de col·legiació o habilitació.  
Article 53. Classes de col·legiats  
1. Als fins d'aquests Estatuts, els col·legiats es classificaran en les següents classes:  
a) Amb exercici.  
b) Sense exercici.  
c) Honorífics.  
2. Seran col·legiats amb exercici aquells que, havent obtingut la incorporació al Col·legi de València, practiquen la medicina en qualsevol de les seues diverses modalitats.  
3. Seran col·legiats sense exercici aquells metges que, havent obtingut la incorporació al Col·legi de València, no exercisquen la professió.  
4. Els metges habilitats temporalment al Col·legi de València no tenen la condició de col·legiats i no poden participar en els òrgans de govern del Col·legi ni exercir el dret al vot, sense perjudici que puguen utilitzar els serveis col·legials directament relacionats amb l'exercici de la professió.  
Els metges que compten amb l'habilitació corresponent queden subjectes a la disciplina d'aquest Col·legi, en les seues actuacions professionals.  
5. Seran col·legiats honorífics els metges que hagen complit els seixanta-cinc anys d'edat i els qui, sense haver-los complit, es troben en estat d'invalidesa o incapacitat física total, sempre que ambdós casos porten un mínim de 25 anys de col·legiació, de què els cinc últims hauran de ser-ho al Col·legi de València, i no continuen en l'exercici actiu de la professió mèdica, i hauran d'acreditar-ho documentalment.  
Per a accedir a la condició de col·legiat honorífic serà requisit indispensable trobar-se al corrent en el pagament de les quotes col·legials i obtindre acord de la Permanent de la Junta de Govern.  
Els col·legiats honorífics estaran exempts del pagament de les quotes col·legials.  
Article 54. Pèrdua de la condició de col·legiat  
1. La condició de col·legiat es perdrà:  
a) Per falta de pagament de dues quotes ordinàries o una extraordinària.  
b) Per condemna ferma, que comporte l'accessòria d'inhabilitació per a l'exercici de la professió.  
c) Per expulsió del Col·legi, acordada en expedient disciplinari.  
d) A petició pròpia, formulada davant de la Junta de Govern.  
2. En tot cas, la pèrdua de la condició de col·legiat per les causes dels apartats a), b) i c) haurà de ser comunicada per escrit a la persona interessada, en el moment en què produirà efectes.  
3. En el supòsit de l'apartat a), es requerirà l'interessat perquè procedisca al pagament i formule totes les al·legacions que estime oportunes, en el termini de quinze dies.  
Transcorregut aquest termini, sense efectuar el pagament o justificar la seua improcedència, se li comunicarà la pèrdua de la condició de col·legiat, que no té caràcter de sanció disciplinària.  
Sense perjudici de l'anterior, el col·legiat podrà rehabilitar els seus drets pagant el degut i la quantitat que corresponga com a nova incorporació.  
Article 55. Drets  
1. Els col·legiats que estiguen al corrent de les seues quotes tindran els següents drets:  
a) Participar en la gestió corporativa i, per tant, exercir el dret de petició, el de sufragi actiu i passiu per a l'elecció dels membres dels òrgans de govern, mitjançant els procediments i amb els requisits dels presents Estatuts.  
b) Ser defensats, a petició pròpia, pel Col·legi, quan siguen vexats o perseguits amb motiu de l'exercici professional.  
c) Ser representats i recolzats pel Col·legi i les seues assessories jurídiques, fiscals i laborals, quan necessiten presentar reclamacions fonamentades a les autoritats, tribunals, entitats públiques o privades i en totes les divergències que sorgisquen amb ocasió de l'exercici professional, i serà a càrrec del col·legiat sol·licitant les despeses i costes jurídiques que el procediment ocasione, llevat de decisió contrària de la Junta de Govern.  
2. Tots els col·legiats tindran, a més, els següents drets:  
a) Actuar en l'exercici professional amb total llibertat i independència, sense més limitacions que les previstes en la Llei, les normes deontològiques o aquests Estatuts.  
b) No suportar altres càrregues corporatives que les assenyalades per les lleis, aquests Estatuts o les vàlidament acordades.  
Article 56. Deures  
Els col·legiats tindran els deures següents:  
a) Complir amb el que disposen els Estatuts Generals i particulars, així com amb les decisions d'aquest Col·legi i del Consell Valencià, sense perjudici del dret d'impugnació.  
b) Estar al corrent en el pagament de les quotes col·legials i dels patronats.  
c) Portar, amb la màxima lleialtat, les relacions amb el Col·legi i amb els altres col·legiats, i comunicar a aquell qualsevol vexació o abús a un company en l'exercici professional de què tinga notícia.  
d) Comunicar al Col·legi els càrrecs que ocupen en relació amb la seua professió i especialitats que exercisquen amb el seu títol corresponent, a l'efecte de constància en els seus expedients personals.  
e) Comunicar al Col·legi els seus canvis de residència o domicili. En cas contrari, s'entendrà com a residència i domicili del col·legiat, a tots els efectes, el que conste als arxius col·legials.  
f) Comunicar per escrit al Col·legi qualsevol anunci relacionat amb les seues activitats professionals, difós en qualsevol mitjà de comunicació, amb indicació d'aquest.  
g) Complir qualsevol requeriment que faça el Col·legi i, específicament, prestar suport a les comissions a què foren incorporats.  
h) Tramitar per conducte del Col·legi, que li donarà curs amb el seu preceptiu informe, tota petició o reclamació que haja de formular al Consell Valencià de Col·legis de Metges.  
i) Emetre els certificats mèdics i els documents d'informació al pacient, i l'autorització de l'acte mèdic que es va a realitzar, exclusivament en els impresos que a aquest efecte puga editar, en paper oficial, el Col·legi de Metges.  
j) Complir i respectar les normes deontològiques de la professió mèdica.   
Article 57. Prohibicions  
A més de les prohibicions assenyalades en el Codi de Deontologia Mèdica, de rigorosa observança, i del que estableixen els articles anteriors, tot col·legiat s'abstindrà:   
a) D'oferir l'eficàcia garantida de procediments curatius o de mitjans personals que no hagueren rebut la consagració d'entitats científiques o professionals mèdiques, de reconegut prestigi.  
b) Tolerar o encobrir a qui, sense posseir el títol de metge, tracte d'exercir la professió.  
c) Emprar fórmules, signes o llenguatges convencionals en les seues receptes, així com utilitzar aquestes, si porten impresos noms de preparats farmacèutics, títols de cases productores o qualsevol altra indicació que puga servir d'anunci.  
d) Posar-se d'acord amb qualsevol altra persona o entitat, per a aconseguir fins utilitaris que siguen il·lícits o atemptatoris a la correcció professional.  
e) Emprar reclutadors de clients.  
f) Vendre o administrar als clients, utilitzant la seua condició de metge, drogues, herbes medicinals, productes farmacèutics o especialitats pròpies.  
g) Prestar-se a que el seu nom figure com a director facultatiu o assessor de centres de curació, indústries o empreses relacionades amb la medicina, que no dirigisquen o assessoren personalment o que no s'ajusten a les lleis vigents i al Codi de Deontologia Mèdica.  
h) Acceptar remuneracions o beneficis directes o indirectes, en qualsevol forma, de les cases de medicaments, estris per a curar, balnearis, societats d'aigües minerals o medicinals, òptiques, etc., en concepte de comissió propagandística o com a proveïdor de clients, o per altres motius que no siguen de treballs encomanats, de conformitat amb les normes vigents.  
i) Emprar, per al tractament dels seus malalts, mitjans no controlats científicament i simular o fingir l'aplicació d'elements diagnòstics i terapèutics.  
j) Realitzar pràctiques dicotòmiques.  
k) Desviar els malalts de les consultes públiques de qualsevol índole, cap a la consulta particular, amb fins interessats.  
l) Permetre l'ús de la seua clínica a persones que, encara que posseint el títol de llicenciat o doctor en Medicina, no hagen estat donats d'alta al Col·legi de Metges.  
m) Exercir la medicina quan s'evidencien, palesament, alteracions orgàniques, psíquiques o hàbits tòxics, que l'incapaciten per a l'esmentat exercici, previ el reconeixement mèdic pertinent.  
Article 58. Divergències entre col·legiats  
Les divergències de caràcter professional, que pogueren sorgir entre col·legiats, seran sotmeses a la jurisdicció i ulterior resolució de la Junta de Govern.  
TÍTOL IV  
De les societats professionals  
Article 59. Del règim jurídic de les societats professionals  
1. De conformitat amb el que disposa la Llei 2/2007, de 15 de març, de Societats Professionals, han d'inscriure's al Col·legi aquelles societats professionals que per ofici comunique el Registre Mercantil que s'han constituït.  
2. A aquest efecte les societats inscrites hauran de pagar les quotes d'entrada i les ordinàries, en la quantitat i forma que determine l'Assemblea General.  
3. Les societats professionals només estaran sotmeses al règim de drets i obligacions que s'estableixen en els Estatuts respecte dels col·legiats, en quant els siga aplicable per imperatiu de la Llei de Societats Professionals i així ho dispose l'Assemblea General.  
4. Les societats professionals estaran sotmeses al règim sancionador establit en el títol VI d'aquests Estatuts.  
5. El Col·legi comunicarà al registrador mercantil qualsevol incidència que es produïsca després de la constitució de la societat professional, que impedisca l'exercici professional a qualsevol dels seus socis col·legiats.  
TÍTOL V  
Del règim econòmic  
Article 60. Recursos i finançament  
1. L'Il·lustre Col·legi Oficial de Metges de la província de València gaudirà de plena autonomia en la gestió i administració dels seus béns, que serà encomanada al Ple de la Junta de Govern, i sotmesa a l'aprovació de l'Assemblea General.  
2. Els fons del Col·legi seran els procedents de les quotes d'incorporació i habilitació, quotes ordinàries i extraordinàries, la participació assignada en els certificats, segells autoritzats, impresos de caràcter oficial, els preus privats que es perceben per l'emissió d'informes o dictàmens mèdics, la part fixada o que es fixe, d'ara en avant, per prestacions de serveis generals, habilitació, taxació, etc., i els llegats o donatius que foren fets per particulars o professionals i, en general, quants puguen arbitrar-se.  
3. El Col·legi Oficial de Metges de València contribuirà equitativament al finançament del Consell Valencià de Col·legis de Metges, de conformitat amb el que aquest dispose. En el finançament de l'Organització Mèdica Col·legial s'estarà al que ambdues parts acorden.  
Article 61. Confecció dels pressupostos  
1. La confecció de l'avantprojecte de pressupostos d'ingressos i despeses, correspon al tresorer comptador, que el sotmetrà a l'aprovació del Ple de la Junta de Govern.  
2. Una vegada obtinguda aquesta, el projecte de pressupostos serà presentat a l'Assemblea General per a la seua aprovació definitiva, dins de l'últim trimestre de cada any.  
3. Durant els deu dies anteriors a la celebració de l'Assemblea, el projecte de pressupostos es posarà a disposició de qualsevol col·legiat que el sol·licite, a la seu col·legial.  
Article 62. Liquidació  
1. Durant el mes de febrer de cada any, el tresorer comptador sotmetrà a l'aprovació del Ple de la Junta de Govern el balanç de situació i liquidació del pressupost d'ingressos i despeses, corresponent a l'any anterior, per a la seua aprovació o rebuig.  
2. Obligatòriament, el balanç de situació i la liquidació del pressupost d'ingressos i despeses, hauran de ser revisat per auditors de comptes.  
3. Obtinguda l'aprovació del Ple de la Junta de Govern, se sotmetrà a la preceptiva aprovació de l'Assemblea General, dins del primer quadrimestre de l'esmentat any.  
4. Durant els deu dies anteriors a la celebració de l'Assemblea esmentada, el balanç i liquidació del pressupost de l'any anterior, acompanyats dels justificants d'ingressos i despeses efectuats, es posaran a disposició del col·legiat que prèviament els sol·licite, perquè prenga les notes que considere, en la mateixa seu del Col·legi.  
Article 63. Quotes  
1. Quotes d'incorporació. Els col·legiats satisfaran en inscriure's al Col·legi Oficial de Metges de València una quota d'incorporació uniforme; l'import de la qual fixarà i podrà modificar l'Assemblea General. A petició de la persona 'interessada, i prèvia conformitat de la Comissió Permanent de la Junta de Govern, es podrà ajornar el pagament d'aquesta quota, en un termini màxim d'un any.  
2. Quotes ordinàries. Els col·legiats, amb exercici o sense, estan obligats a satisfer les quotes, l'import i la periodicitat fixa de les quals fixa l'Assemblea General.  
3. Quotes extraordinàries. En cas de dèbits o pagaments extraordinaris, i previ acord de l'Assemblea General, es podran establir quotes extraordinàries que seran satisfetes obligatòriament pels col·legiats.  
4. Una vegada aprovats els pressupostos, tota proposició o acord que implique un augment de despesa o una disminució dels ingressos, requerirà la conformitat del Ple de la Junta de Govern per a la seua tramitació.  
5. El Ple de la Junta de Govern podrà proposar a l'Assemblea General la reducció o bonificació de les quotes a aquells grups de col·legiats que, per les seues especials circumstàncies, es considere oportú.  
Article 64. Despeses  
1. Les despeses del Col·legi seran només les necessàries per al sosteniment decorós dels serveis, sense que puga efectuar-se cap pagament no previst en el pressupost aprovat, llevat de casos justificats, en els quals, i tenint en compte les disponibilitats de Tresoreria, el Ple de la Junta de Govern podrà acordar l'habilitació d'un suplement de crèdit, amb l'aprovació prèvia de l'Assemblea General.  
 En el pressupost s'habilitarà una partida per a despeses de difícil previsió.  
2. No obstant el que disposa el número anterior, el Ple de la Junta de Govern podrà habilitar suplements de crèdits, sense aprovació prèvia de l'Assemblea General, per al pagament de:  
a) Tributs estatals, locals o autonòmics, quan l'augment de la despesa es derive de disposició legal o estatutària.  
b) Personal, quan l'augment de la despesa es derive de disposició legal o estatutària.   
c) Altres despeses no previsibles i que siguen ineludibles atendre.  
3. Les despeses que ocasione l'exercici dels càrrecs col·legials seran abonats pel Col·legi en les quanties i condicions que periòdicament regule el Ple de la Junta de Govern. El mateix criteri s'observarà en els supòsits en què qualsevol col·legiat siga comissionat per òrgan del Col·legi, per a la realització de la funció concreta que se li designe, i hauran, en tot cas, d'acreditar-se documentalment les despeses produïdes.  
4. Pagaments. Per a efectuar els pagaments de les despeses realitzades caldrà la prèvia conformitat conjunta del president i del tresorer comptador.  
5. Comptes bancaris. El Col·legi Oficial de Metges de València mantindrà els comptes bancaris que estime necessàris per al millor desenvolupament de la seua activitat, i procurarà, quan siga possible, efectuar els pagaments a través d'aquests, bé mitjançant transferències o xecs.  
Les signes autoritzades en cada compte bancari seran les del president i el tresorer.  
TÍTOL VI  
Del règim disciplinari  
Article 65. Principis, competència i termini  
1. Els col·legiats incorreran en responsabilitat disciplinària en els supòsits i circumstàncies establides en aquest Estatut.  
2. El règim disciplinari establit en aquest Estatut s'entén sense perjudici de les responsabilitats civils i penals en què els col·legiats hagen pogut incórrer.  
3. No podran imposar-se sancions disciplinàries, sinó en virtut d'expedient instruït a aquest efecte, d'acord amb el procediment establit en el present capítol i, si no n'hi ha, a les normes del procediment sancionador recollides en la Llei 30/1992, de Règim Jurídic de les Administracions Públiques i del Procediment Administratiu Comú i normes que la desenvolupen.  
4. La potestat sancionadora correspon, segons els casos, al Ple o a la Permanent de la Junta de Govern. No obstant això, l'enjudiciament i sanció de les faltes comeses pels membres de l'esmentada Junta de Govern serà competència del Consell Valencià de Col·legis de Metges.  
5. La resolució del procediment sancionador haurà d'emetre's dins del termini màxim de vuit mesos, comptadors des de la data en què siga notificada a l'instructor la seua designació com a tal. El termini de vuit mesos, a petició de l'instructor i quan la complexitat del cas ho requerisca, podrà ser prorrogat per l'òrgan competent per a resoldre fins en quatre mesos. La pròrroga acordada serà notificada a la persona 'nteressada.  
6. Si no haguera recaigut una resolució, transcorregut un any en el supòsit de les faltes greus i molt greus, i sis mesos, en el supòsit de faltes lleus des de la iniciació de l'expedient disciplinari, i tenint en compte les possibles interrupcions del seu còmput per causes imputables a la persona interessada, es produirà la caducitat a què es refereix l'article 44.2 de la Llei 30/1992, de 26 de novembre. La declaració de caducitat, d'ofici o a instància de la mateixa persona interessada, no impedirà la incoació d'un nou expedient disciplinari, en el supòsit que la falta comesa no haguera prescrit.  
7. Les sancions disciplinàries es faran constar en l'expedient personal de l'interessat.  
8. Les societats professionals, inscrites al Registre del Col·legi, queden així mateix sotmeses al règim disciplinari que es regula en els presents Estatuts i, en concret, als tipus de faltes i sancions descrites en els presents Estatuts, en quant els siga aplicable.  
Article 66. Faltes  
Les faltes disciplinàries es classificaran en lleus, greus i molt greus.  
1. Són faltes lleus:  
a) La falta de diligència en el compliment de les normes estatutàries.  
b) L'incompliment de les normes establides sobre documentació col·legial, o que hagen de ser tramitades pel seu conducte.  
c) La negligència a comunicar al Col·legi les vicissituds professionals, per a la seua anotació en l'expedient personal.  
d) La desatenció respecte als requisits o peticions d'informes sol·licitats pel Col·legi.  
e) No correspondre a la sol·licitud de certificat o informació en els termes ètics, quan això no supose un perill per al malalt.  
f) No acudir, sense causa que ho justifique, a les citacions, crides, convocatòries o requeriments que li facen els membres de la Junta de Govern, que retarden o dificulten el desenvolupament de les funcions o activitats pròpies del Col·legi.  
g) La infracció negligent de les normes deontològiques.  
2. Són faltes greus:  
a) L'incompliment greu de les normes estatutàries o dels acords de la Junta de Govern o Assemblea General, llevat que constituïsquen falta de major entitat.  
b) La infracció de les prohibicions contingudes en l'article 57, llevat que constituïsca falta de major entitat.  
c) Indicar una competència o títol que no es posseïsca.  
d) La indisciplina deliberadament rebel davant dels òrgans de govern col·legials i, en general, la falta greu del respecte degut a aquells.  
e) Els actes i omissions que atempten la moral, decòrum, dignitat, prestigi i honorabilitat en l'exercici de la professió, o siguen contraris al respecte degut als col·legiats.  
f) La infracció greu del secret professional, per culpa o negligència, amb perjudici per a tercer.  
g) L'incompliment de les normes sobre restricció d'estupefaents i l'explotació de toxicomania.  
h) L'emissió d'informes o expedició de certificats, amb falta a la veritat.  
i) Els actes i omissions deliberats que infringisquen les normes deontològiques, sempre que no constituïsquen falta molt greu.  
j) La reiteració de les faltes lleus durant l'any següent a la seua correcció.  
k) Els actes de desconsideració manifesta, cap als companys en l'exercici de l'activitat professional.  
l) La falta de respecte, per acció o omissió, als components de la Junta de Govern, quan actuen en l'exercici de les seues funcions.  
m) L'actuació com a soci professional en una societat professional, quan s'incórrega en causa d'incompatibilitat o inhabilitació.  
n) La constitució d'una societat professional, amb incompliment dels requisits exigits en la legislació vigent.  
nn) L'actuació de la societat professional, amb incompliment de l'ordenament professional i deontològic i de les normes contingudes en la Llei de Societats Professionals.  
o) La infracció en l'actuació professional de les normes establides en la Llei 41/2002, de 14 de novembre, bàsica estatal, i 1/2003, de 28 de gener, de la Comunitat Valenciana, sobre autonomia dels pacients i de drets i obligacions d'aquests.  
3. Són faltes molt greus:  
a) Qualsevol conducta constitutiva de delicte dolós, en matèria professional.  
b) La violació dolosa del secret professional.  
c) L'atemptat contra la dignitat de les persones en ocasió de l'exercici professional.  
d) La desatenció maliciosa o intencionada dels malalts.  
e) La reiteració de les faltes greus, durant l'any següent a la seua correcció.  
f) L'atemptat contra la dignitat o honor de les persones que constitueixen la Junta de Govern, quan actuen en l'exercici de les seues funcions, i contra els companys en ocasió de l'exercici professional.  
g) L'embriaguesa o consum de drogues, quan afecten l'exercici de la professió.  
La Comissió Deontològica emetrà el seu informe abans d'imposar-se qualsevol sanció.  
Article 67. Sancions  
1. Per raó de les faltes, a què es refereix l'article precedent, poden imposar-se les sancions següents:  
a) Amonestació privada.  
b) Advertència per ofici.  
c) Suspensió temporal de l'exercici professional o de l'activitat de la societat professional.  
d) Expulsió del Col·legi.  
e) Multa.  
2. Les faltes lleus seran corregides amb la sanció d'amonestació privada o advertència per ofici.  
3. La comesa de falta qualificada de greu se sancionarà:  
· Amb la suspensió de l'exercici professional o de l'activitat de la societat professional, per temps superior a tres mesos i inferior a un any.  
· Amb multa de 600 a 100.000 euros, que s'imposarà només i en exclusiva a les societats professionals, d'acord amb la graduació següent:  
A. Infraccions lleus, fins a 600 euros.  
B. Infraccions greus, des de 601 euros, fins a 50.000 euros.  
C. Infraccions molt greus, des de 50.001 euros, fins a 100.000 euros  
4. La comesa de falta qualificada com a molt greu, se sancionarà amb suspensió de l'exercici professional, per temps superior a un any i inferior a dos.  
5. La sanció d'expulsió del Col·legi només podrà imposar-se per la reiteració de faltes molt greus, i l'acord que determine la seua imposició haurà de ser adoptat pel Ple de la Junta de Govern, amb la conformitat de les dues terceres parts dels que l'integren.  
6. Per a la imposició de sancions, els òrgans competents, per a resoldre, hauran de graduar la responsabilitat de la persona inculpada, en relació amb la naturalesa de la infracció comesa, transcendència d'aquesta i la resta de circumstàncies modificatives de la responsabilitat, i tindrà potestat per a imposar la sanció adequada, si fóra més d'una la que s'establisca per a cada tipus de faltes.  
7. En cas de sanció per falta molt greu, que afecte l'interés general, es podrà donar publicitat en la premsa col·legial.  
Article 68. Extinció  
1. La responsabilitat disciplinària s'extingirà:  
a) Per mort de l'inculpat.  
b) Per compliment de la sanció.  
c) Per prescripció de les faltes.  
d) Per prescripció de les sancions.  
2. Els sancionats podran demanar la seua rehabilitació, amb la consegüent cancel·lació de la nota en el seu expedient personal. La cancel·lació es concedirà sempre que, una vegada complida la sanció, el col·legiat observe bona conducta després de transcorreguts els terminis següents:  
a) Si fóra per falta lleu, als 3 mesos.  
b) Si fóra per falta greu, als 2 anys.  
c) Si fóra per falta molt greu, als 4 anys.  
La rehabilitació es resoldrà pel Ple de la Junta de Govern i seguirà els mateixos tràmits que per a la imposició de la sanció.  
3. Les faltes prescriuen:  
a) Les lleus, als sis mesos.  
b) Les greus, a l'any.  
c) Les molt greus, als dos anys.  
Els terminis assenyalats es computaran a partir de la data de comesa dels fets constitutius d'infracció, i aquests s'interrompran per qualsevol diligència o actuació que es practique en esbrinament dels fets, amb coneixement de la persona interessada.  
Article 69. Iniciació i actuacions prèvies  
1. El procediment s'iniciarà d'ofici o a instàncies de part, sempre mitjançant acord de l'òrgan competent, bé per iniciativa pròpia o per denúncia.  
2. La Junta de Govern del Col·legi, en tindre coneixement d'una suposada infracció, podrà decidir la realització d'una informació reservada abans d'acordar la incoació d'expedient o, si fa al cas, l'arxivament de les actuacions; bé sense imposició de sanció per sobreseïment, o bé amb la d'alguna de les previstes per a corregir faltes lleus.  
3. La Junta de Govern podrà delegar en una Comissió, a aquest efecte, la pràctica de la informació reservada, a què es refereix l'apartat anterior.  
Article 70. Procediment abreujat per a la sanció de faltes lleus  
Si la Junta de Govern considera que hi ha elements suficients per a qualificar la infracció com a lleu, se seguirà el procediment abreujat, regulat en el present article:  
a) La Comissió Permanent de la Junta de Govern notificarà a la persona interessada els fets que se li imputen i la proposta de sanció que es considere procedent, i es concedirà un termini màxim de deu dies, perquè formule al·legacions i aporte les proves i documents que estime pertinents en la seua defensa.  
b) Rebudes les al·legacions, o transcorregut el termini atorgat per a això, la permanent de la Junta de Govern resoldrà sense més tràmit.  
Article 71. Procediment general per a la sanció d'infraccions molt greus i greus   
1. Les infraccions greus, i molt greus, seran sancionades per la Junta de Govern, prèvia l'obertura d'expedient disciplinari tramitat, d'acord amb allò que s'ha disposat en aquest Estatut, i s'estarà, en allò no-previst, al que disposen les normes de procediment sancionador contingudes en la Llei de Règim Jurídic de les Administracions Públiques i del Procediment Administratiu Comú.   
No podran sancionar-se els fets que hagen estat sancionats penalment, en els casos en què s'aprecie identitat de subjecte, fet i fonament.  
Quan s'estiga tramitant un procés penal pels mateixos fets o per altres la separació dels sancionables dels quals, d'acord amb aquest Estatut, siga racionalment impossible, el procediment serà suspés en la seua tramitació.  
La represa del procediment disciplinari quedarà demorada fins que recaiga pronunciament ferm de l'autoritat judicial.  
Una vegada iniciat el procediment, en qualsevol moment en què l'instructor aprecie que la presumpta infracció puga ser constitutiva d'infracció penal per delicte o falta, ho posarà immediatament en coneixement de la Junta de Govern, perquè aquesta decidisca sobre la comunicació dels fets al Ministeri Fiscal i resolga la suspensió del procediment, fins que recaiga pronunciament ferm de l'autoritat judicial, si fa al cas.  
Represa la tramitació de l'expedient disciplinari en qualsevol dels supòsits mencionats, la resolució que es dicte haurà de respectar els fets declarats, provats per la resolució judicial penal ferma.  
La resolució que acorde qualsevol de les decisions, referides en els apartats anteriors d'aquest article, haurà de ser notificada al col·legiat afectat.  
2. El procediment disciplinari s'impulsarà d'ofici en tots els seus tràmits, i seran, en tot cas, de compliment obligatori, els principis continguts en el títol IX de la Llei de Règim Jurídic de les Administracions Públiques i del Procediment Administratiu Comú.  
La tramitació i les notificacions s'ajustaran al que estableixen els presents Estatuts i, si no n'hi ha, a allò que s'ha previst en els articles 59 i 61 de l'esmentada Llei de Règim Jurídic de les Administracions Públiques i del Procediment Administratiu Comú.  
Les notificacions podran ser fetes en el domicili professional que el col·legiat tinga comunicat al Col·legi, en compliment de l'obligació establida en l'article 56 d'aquests Estatuts, amb plena validesa i sense perjudici de la responsabilitat que poguera derivar-se de no haver comunicat reglamentàriament el seu eventual trasllat. Si no poguera ser verificada la notificació, en els termes previstos pels apartats 1 i 2 de l'article 59, de l'esmentada Llei de Règim Jurídic de les Administracions Públiques i del Procediment Administratiu Comú, el lliurament podrà realitzar-lo un empleat del Col·legi, amb subjecció a allò que s'ha assenyalat en els apartats 2 i 3 de l'expressat precepte. I si tampoc així no poguera efectuar-se la notificació, s'entendrà efectuada als quinze dies del seu anunci al tauler d'anuncis del Col·legi, que podrà fer-se en la forma prevista en l'article 61 de l'esmentada Llei.  
3. Els col·legiats respecte dels qui se seguisquen procediments disciplinaris, tindran els següents drets:  
a) A la presumpció d'innocència.  
b) A ser notificats dels fets que se li imputen, de les infraccions que tals fets puguen constituir i de les sancions que, si fa al cas, se'ls pogueren imposar, així com de la identitat de l'instructor, de l'òrgan competent per a imposar la sanció i de la norma que atribuïsca tal competència.  
c) A abstindre's de declarar en el procediment seguit en contra seu, formular al·legacions i utilitzar els mitjans de defensa admesos per l'ordenament jurídic que resulten procedents.  
d) Als altres drets reconeguts per la Llei de Règim Jurídic de les Administracions Públiques i del Procediment Administratiu Comú.  
4. Iniciat el procediment, l'òrgan competent per a resoldre podrà adoptar les mesures provisionals que crega oportunes, per a assegurar l'eficàcia de la resolució que poguera recaure, si hi ha elements de judici suficients per a això. No es podran prendre mesures provisionals que puguen causar perjudicis irreparables als interessats, o bé que impliquen la violació de drets emparats per les lleis.  
5. El Ple o la Permanent de la Junta de Govern, segons qui haja de resoldre, en acordar la incoació de l'expedient, designarà com a jutge instructor un dels seus membres o a un altre col·legiat. El designat haurà de tindre major antiguitat en l'exercici professional que l'expedientat o, si hi manca, almenys deu anys de col·legiació. Exercirà obligatòriament la seua funció, a menys que tinguera motius d'abstenció o que la recusació promoguda per l'expedientat fóra acceptada per la Junta. Aquesta podrà també designar secretari o autoritzar l'instructor per a nomenar-lo entre els col·legiats.  
6. Només es consideraran causes d'abstenció o recusació el parentiu de consanguinitat dins del quart grau o d'afinitat dins del segon, l'amistat íntima o enemistat manifesta o tindre interés personal en l'assumpte.  
7. Als efectes de l'exercici del dret de recusació, els nomenaments d'instructor i secretari seran comunicats a l'expedientat, qui podrà fer ús de tal dret dins del termini de vuit dies del rebut de la notificació.  
8. L'expedientat pot nomenar un col·legiat perquè actue de defensor o home bo, de la qual cosa serà informat, i disposarà d'un termini de 10 dies hàbils, comptadors a partir del rebut de la notificació, per a comunicar a la Junta de Govern l'esmentat nomenament, i s'haurà d'acompanyar l'acceptació d'aquest per part de la pesona interessada. El defensor, només o junt amb l'expedientat, podrà assistir a totes les diligències proposades pel jutge instructor, i podrà proposar la pràctica d'altres en nom del seu defensat. Així mateix, l'expedientat podrà acudir assistit de lletrat a totes les diligències que practiquen, i en aquest cas no ho farà el defensor. L'instructor notificarà a l'expedientat el lloc, data i hora de les proves a practicar.  
9. Competeix a l'instructor disposar l'aportació dels antecedents que estime necessaris i ordenar la pràctica de quantes proves i actuacions conduïsquen a l'aclariment dels fets o a determinar les responsabilitats susceptibles de sanció.  
10. A més de les declaracions que presten els inculpats, l'instructor els notificarà en forma escrita un plec de càrrecs, en què ressenyarà amb precisió els fets imputats a l'inculpat en paràgrafs separats i numerats per cada un d'ells, i expressarà la infracció presumptament comesa i les sancions que se li pogueren imposar, amb cita concreta dels preceptes aplicables, i se'ls concedirà un termini improrrogable de deu dies hàbils a partir de la notificació, perquè el contesten i proposen la prova que estime al seu dret. En la notificació s'advertirà l'interessat que, si no efectua al·legacions sobre el contingut de la iniciació del procediment, el plec de càrrecs podrà ser considerat proposta de resolució.  
11. Contestat el plec de càrrecs, l'instructor admetrà o rebutjarà, en aquest cas de forma motivada, les proves proposades i acordarà la pràctica de les admeses i quantes altres actuacions considere eficaces per al millor coneixement dels fets.  
12. Acabades les actuacions, l'instructor formularà proposta de resolució, que haurà de notificar per còpia literal a l'encartat, qui disposarà d'un termini de deu dies hàbils, compatadors des del rebut de la notificació per a examinar l'expedient i presentar escrit d'al·legacions.  
13. Remeses les actuacions a l'òrgan competent per a resoldre, en quant es reba l'escrit d'al·legacions presentat per l'expedientat, o transcorregut el termini per a fer-ho, resoldrà l'expedient en la primera sessió que celebre, i oirà, prèviament, l'assessor jurídic del Col·legi, si n'hi ha, i la Comissió de Deontologia, Dret Mèdic i Visat, i haurà de notificar la resolució a l'interessat, en els seus termes literals.  
14. El Ple o la Permanent de la Junta de Govern, segons qui haja de resoldre, podrà tornar l'expedient a l'instructor per a la pràctica d'aquelles diligències que, havent sigut omeses, resulten imprescindibles per a la decisió. En aquest cas, abans que l'instructor remeta de nou l'expedient, es donarà vista de les actuacions a l'inculpat, per tal que, en el termini de vuit dies hàbils, al·legue quant estime convenient, i aquest temps no computarà com a termini d'al·legacions.  
15. La decisió per la qual es pose fi a l'expedient sancionador, haurà de ser motivada, i no s'hi podran acceptar fets ni fonaments diferents dels que van servir de base al plec de càrrecs i a la proposta de resolució, sense perjudici de la seua distinta valoració.  
16. Contra la resolució que pose fi a l'expedient, podrà l'interessat interposar recurs d'alçada, davant del Consell Valencià de Metges, i presentar-lo al Col·legi, el qual, dins dels deu dies hàbils següents, el remetrà, en unió de l'expedient instruït i del seu informe, al Consell.  
17. La interposició de recurs administratiu contra la sanció disciplinària, dins del termini establit, suspendrà l'execució de l'acord recorregut. La suspensió s'alçarà una vegada es resolga el recurs   
18. Contra la resolució dictada pel Consell Valencià podrà l'interessat recórrer davant de la Jurisdicció Contenciosa Administrativa.  
TÍTOL VII  
Del règim jurídic  
Article 72. Recurs d'alçada  
1. Contra els acords definitius de l'Assemblea General, de la Junta de Govern i de la Junta Electoral, i els actes de tràmit que determinen la impossibilitat de continuar un procediment o produïsquen indefensió, podrà interposar-se recurs d'alçada, davant del Consell Valencià de Col·legis Oficials de Metges, en el termini d'un mes, comptador a partir de l'endemà d'aquell en què haja sigut notificat.  
2. El recurs serà presentat davant de l'òrgan que va dictar l'acord, el qual haurà d'elevar-se, amb els seus antecedents i informe que procedisca, al Consell Valencià de Col·legis de Metges, dins dels deu dies hàbils següents a la data de presentació.  
Article 73. Impugnació jurisdiccional  
En quant aquests actes estiguen subjectes al Dret Administratiu, una vegada esgotats els recursos corporatius, es podran recórrer directament, davant de la Jurisdicció Contenciosa Administrativa.  
Article 74. Eficàcia i suspensió d'actes  
Els actes dictats pels òrgans col·legials es presumeixen vàlids i tindran efectes des de la seua adopció, llevat que s'hi dispose una altra cosa o la seua eficàcia haja de quedar demorada a la seua notificació o publicació. La interposició del recurs no suspendrà l'execució de l'acte impugnat, llevat de quan es recórrega una sanció disciplinària, o així ho acorde el Consell Valencià, si així ho preveuen els seus Estatuts, en el cas que l'esmentada execució poguera causar perjudicis d'impossible o difícil reparació.  
Article 75. Notificació  
1. Els actes i resolucions, limitadors de drets dels col·legiats, seran notificats als interessats en el domicili que d'aquests conste als arxius del Col·legi. La notificació es practicarà per qualsevol mitjà que permeta acreditar la seua recepció, inclòs, sense ànim exhaustiu, el correu certificat, la comunicació mitjançant els serveis administratius del Col·legi o el correu electrònic. Quan no conste la recepció per l'interessat, es publicaran les actes i resolucions al tauler d'anuncis del Col·legi.  
2. Si l'òrgan competent aprecia que la notificació per mitjà de la publicació en el tauler d'anuncis lesiona drets o interessos legítims, es limitarà a publicar una succinta indicació del contingut de l'acte i del lloc on els interessats podran comparéixer, en el termini que s'establisca, per a coneixement de l'acte.  
3. El que disposen els anteriors apartats és aplicable a les notificacions que es practiquen en la instrucció dels expedients disciplinaris.  
TÍTOL VIII  
Dels documents mèdics oficials  
CAPÍTOL I  
Del certificat mèdic  
Article 76. Distribució  
Correspon al Col·legi de Metges distribuir els impresos de certificats mèdics oficials, siga quina siga la finalitat d'aquests dins del seu territori.  
Article 77. Classe i import  
El Col·legi de Metges de València es regirà, quant a la classe i import dels certificats, per la normativa establida en l'article 59 dels Estatuts Generals de l'Organització Mèdica Col·legial.  
Article 78. Honoraris mèdics  
L'expedició dels certificats mèdics és gratuïta. Els metges percebran, quan procedisca, els honoraris corresponents pels actes mèdics que efectuen per estendre'ls.  
Article 79. Inspecció  
El Col·legi de Metges inspeccionarà l'ús del certificat mèdic oficial, sense perjudici de les atribucions sancionadores que a aquell competeix sobre els seus col·legiats.  
CAPÍTOL II  
De la recepta mèdica  
Article 80. Competència  
El Col·legi de Metges seguirà la norma legal per a l'edició i distribució d'impresos normalitzats de receptes, per a l'exercici lliure, que dicte l'Organització Mèdica Col·legial.  
TÍTOL IX  
Del règim de distincions o premis  
Article 81. Llibre de Registre de Distincions i Premis  
1. La concessió de qualsevol distinció o premi s'inscriurà en el llibre registre que es portarà a aquest efecte, en què s'anotaran també els concedits amb anterioritat a l'entrada en vigor d'aquests Estatuts.  
2. En l'expedient personal de cada col·legiat es faran constar les felicitacions i distincions que reba, a títol personal, de l'Assemblea General, Junta de Govern o president del Col·legi, sempre que l'òrgan que la curse ho manifeste expressament.  
CAPÍTOL I  
Medalla d'Or del Col·legi de València  
Article 82. Definició  
El Ple de la Junta de Govern podrà acordar anualment la concessió d'una Medalla d'Or del Col·legi de València, màxim guardó col·legial, que distingirà persones o institucions d'especial rellevància cultural, social, professional o política. Si concorren circumstàncies extraordinàries, a criteri del Ple, podrà concedir-se, excepcionalment, una segona medalla en el mateix any.  
CAPÍTOL II  
Col·legiat d'Honor  
Article 83. Definició  
1. El títol de Col·legiat d'Honor provincial, amb emblema d'Honor, serà atorgat pel Ple de la Junta de Govern del Col·legi, per a premiar persones les conductes de les quals suposen una rellevant i meritòria labor en favor del Col·legi Oficial de Metges de València.  
La Junta de Govern informarà l'Assemblea General de tot nomenament de col·legiat d'honor, en la primera reunió que aquesta celebre.  
2. El col·legiat d'honor disposarà d'un carnet de col·legiat que faça menció d'aquest nomenament, així com un diploma acreditatiu i una insígnia específica.   
I, sempre que siga possible, tindrà lloc preferencial en els actes oficials del Col·legi.  
CAPÍTOL III  
Medalla al mèrit col·legial i professional  
Article 84. Definició  
Amb absoluta independència de la distinció de col·legiat d'honor, el Ple de la Junta de Govern podrà atorgar la medalla al mèrit col·legial i professional als metges col·legiats que s'hagen distingit, no sols per la seua labor en favor del Col·legi Oficial de Metges de València, sinó també per la seua destacada trajectòria professional en pro de la Medicina.  
Aquesta distinció només podrà atorgar-se, com a màxim, una vegada per any, sense que siga preceptiu concedir-la anualment.  
Article 85. Competència  
La proposta de concessió de la medalla al mèrit col·legial, podran realitzar-la els col·legiats o la mateixa Junta de Govern, llevat de la que puga suposar concessió a títol pòstum i, en aquest cas, la iniciativa serà només competència de la Junta de Govern.  
Una vegada formulada la proposta, el Ple de la Junta de Govern, per majoria simple, podrà acordar l'obertura de l'expedient de concessió, de la instrucció del qual s'ocuparà el secretari del Col·legi.  
Article 86. Expedient  
L'expedient de concessió de la medalla s'encapçalarà amb còpia de l'acord de la Junta de Govern que mane instruir-lo, i a aquest s'uniran tots els documents i testimonis que calguen per a acreditar-la:  
1. Una labor meritòria i rellevant en les activitats col·legials.  
2. L'estricte compliment de tots els deures col·legials, tant els genèrics com els que s'hagueren encomanat a títol personal. Aquest aspecte quedarà acreditat per certificat del secretari amb base en l'expedient personal que es troba en poder de la Secretaria del Col·legi, sense perjudici d'altres proves que puguen trobar-se.  
3. Exercici professional exemplar.  
4. Total absència d'amonestacions, correccions o sancions col·legials, la qual cosa acreditaran mitjançant certificat de la Secretaria.  
5. No exercir, en la data de l'acord d'instrucció, cap càrrec en la Junta de Govern del Col·legi.  
El secretari ordenarà inserir, en la publicació periòdica del Col·legi, anunci de la instrucció de l'expedient, per tal que qualsevol col·legiat que ho desitge aporte dades o testimonis que puguen afectar la concessió de la medalla, en el termini que s'establisca a aquest efecte.  
Article 87. Resolució  
Conclòs l'expedient, la durada del qual, des de l'acord d'instrucció, no podrà ser superior a dos mesos, el secretari l'elevarà al coneixement i resolució de la Junta de Govern en Ple, la qual, per majoria de dos terços dels seus components, podrà atorgar la medalla mitjançant votació secreta.  
Article 88. Atorgament  
A la concessió de la medalla al mèrit col·legial, se li donarà la pertinent publicitat i s'atorgarà, amb la major solemnitat, en qualsevol dels actes de relleu que organitze el Col·legi.  
CAPÍTOL IV  
Altres distincions i premis  
Article 89  
L'Assemblea General, a proposta de la Junta de Govern, podrà establir altres distincions i premis diferents dels regulats en els articles anteriors, sense que això supose cap modificació estatutària.  
Disposicions addicionals  
Primera  
S'autoritza l'Assemblea General a dictar els reglaments de règim interior per al desenvolupament dels presents Estatuts.  
Segona  
Les referències que en aquests Estatuts es fan al Codi de Deontologia Mèdica s'entendran referides a l'aprovat per l'Organització Mèdica Col·legial i pel Consell Valencià de Col·legis de Metges.  
Disposicions finals   
Primera  
Els presents Estatuts, una vegada aprovats per l'Assemblea General, seran comunicats al Consell Autonòmic Valencià de Metges i a la conselleria corresponent de la Generalitat, per a la seua inscripció al Registre de Col·legis Professionals, i es publicaran en el Diari Oficial de la Comunitat Valenciana, moment a partir del qual entraran en vigor. Els Estatuts, una vegada publicats, seran comunicats al Consell General de Col·legis de Metges.  
Segona  
En allò no-expressament assenyalat en aquests Estatuts, caldrà ajustar-se al que disposen els Estatuts del Consell Valencià de Col·legis de Metges i, si no n'hi ha, s'aplicaran els Estatuts Generals de l'Organització Mèdica Col·legial i del Consell General de Col·legis Oficials de Metges, aprovats pel Reial Decret 1.018/1980, de 19 de maig, i 757/2006, de 16 de juny.  
Disposició derogatòria  
Una vegada publicats en el Diari Oficial de la Comunitat Valenciana els presents Estatuts, quedaran expressament derogats els anteriors i les seues modificacions posteriors.